Kisah Para Rasul 26 (BALI)\n1Sang Prabu Agripa raris ngandika ring Dane Paulus, sapuniki: “Ragane jani kalugra ngwekasang sapariunduk ragane.” Irika Dane Paulus tumuli mawangsit antuk tangan danene tur ngwekasang sapariindik danene sapuniki:\n2“Inggih Ratu Sang Prabu Agripa! Titiang marasa bagia pisan, santukan ring rahinane puniki titiang kalugra nguningayang sapariindik titiange ring ajeng palungguh iratu, ngeniang saluiring paindikan sane kadalihang ring titiang antuk jadma Yahudine.\n3Pamekasipun pisan, santukan palungguh iratu sampun tatas uning ring adat istiadat miwah paindikan-paindikan anak Yahudine. Duaning asapunika, titiang mapinunas mangda iratu ledangja miarsayang atur titiange.\n4Sawatek jadma Yahudine sami sampun pada uning ring pariindik urip titiange, ngawit saking titiang kantun muda. Santukan saking pangawit titiang urip ring pantaran bangsan titiange ring kota Yerusalem.\n5Yening wantah ipun nyak, ipun mrasidayang nyaksiang, mungguing pangawit pisan titiang sampun dados warga golongan Parisi, inggih punika golongan sane teleb pisan nglaksanayang agaman titiange.\n6Sane mangkin titiang katangkilang iriki ring ajeng pangadilane, malantaran titiang ngajap-ajap prajanjian sane kajanjiang antuk Ida Sang Hyang Widi Wasa ring paraleluur titiange.\n7Inggih punika prajanjian sane kaajap-ajap antuk suku bangsan titiange makaroras rikalaning ipun ngamargiang pangastiti bakti ring Ida Sang Hyang Widi Wasa rahina wengi. Inggih Ratu Sang Prabu Agripa, malantaran pangajap-ajape punika, titiang kadalih antuk jadma Yahudine.\n8Inggih parasemeton anak Yahudi, napi awinan ragane tan pracaya yening Ida Sang Hyang Widi Wasa mrasidayang nangiang anake sane sampun padem?\n9Titiang newek sampun naenin maderbe pepineh, yadian ulihan asapunapija, patut nglawan Ida Hyang Yesus sane saking Nasaret punika.\n10Kadi asapunika paindikan sane sampun laksanayang titiang ring Yerusalem. Titiang polih wewenang saking parapangageng panditane tur akeh kaulan Ida Sang Hyang Widi Wasa pangkeng titiang, tur ritatkala ipun pada kadanda pati, titiang taler saadung ring paindikane punika.\n11Titiang sampun sering nyangsaren paraanake punika ring perhyangan anak Yahudine, tur ngusahayang mangda ipun nilas kapracayanipune ring Ida Hyang Yesus punika. Titiang geting pisan ring ipun sami, ngantos titiang mamargi ka kota-kotane sane lianan, misadia nyangsaren ipun sami.”\n12“Malantaran misadia jaga nyangsaren ipun sami, titiang raris mamargi ka kota Damsik. Titiang mamuat wewenang miwah surat prentah saking parapangageng panditane.\n13Inggih Ratu Sang Prabu Agripa! Sedeng tengai tepeta pisan rikala titiang kantun ring margi, tan dumade titiang ngeton sinar galang-gumilang sane galangan ring sinar suryane turun saking langite ngiter titiang miwah anake sane mamargi nyarengin titiang.\n14Titiang sareng sami bah ka tanahe, tur titiang miragi sabda nganggen basa Ibrani, katiba ring titiang newek sapuniki: ‘Ih Saulus, Saulus, kenken dadi kita nyangsaren Ulun? Kita nyakitin dewek kitane padidi majalaran kita ngajet kuri, buka sampine ngajet pangigin tenggala.’\n15Titiang raris mataken sapuniki: ‘Duh Panembahan, sapasirake IRatu?’ Ida Sang Panembahan raris masaur sapuniki: ‘Ulun ene Yesus, ane sangsarain kita.\n16Nanging ane jani lautang bangun tur majujukja. Ulun suba ngedengang raga teken kita, buat nyelik kita lakar dadi parekan Ulune. Kita patut nuturang teken anake lenan unduk Ulune ane suba tingalin kita didinane ene, muah unduk ane lakar edengang Ulun teken kita manian.\n17Ulun lakar nganehang kita uli pantaran bangsa Israele muah uli bangsane ane tidong Israel. Tur Ulun lakar ngutus kita maranin bangsa-bangsane ento.\n18Kita patut nyedangang paningalan bangsa-bangsane ento, tur lakar malikang ia uli di petenge ngungsi ka galange muah uli kakuasan Ratun Setane ka sajeroning rehrehan Ida Sang Hyang Widi Wasa, apanga malantaran pracaya teken Ulun, ia lakar maan pangampura buat dosa-dosannyane, tur nampi tegaknyane di pantaran bangsa seselikan Ida Sang Hyang Widi Wasa.’”\n19“Inggih Ratu Sang Prabu Agripa! Punika awinanipun titiang nenten pisan purun piwal ring sipta jati sane sampun trima titiang saking suarga.\n20Pangawitipun pisan titiang mapidarta ring kota Damsik miwah ring kota Yerusalem, tur sapanglanturipun ring sakuub jagat Yudeane miwah ring pantaran bangsane sane boya Yahudi. Inggih punika, jadmane sami patut ngesehin pepineh tur ngutang dosa-dosannyane raris astiti bakti ring Ida Sang Hyang Widi Wasa, saha nglaksanayang paindikan-paindikan sane muktiang ipun sampun meseh pepineh tur ngutang dosa-dosanipune.\n21Paindikane punika sane ngawinang anak Yahudine ngejuk titiang ring Perhyangan Agung, saha mamanah jaga ngamademang titiang.\n22Nanging rauh ring rahinane mangkin titiang sampun kasuecanin antuk Ida Sang Hyang Widi Wasa, tur sane mangkin titiang nangkil iriki ngaturang kasaksian dewek titiange ring ajeng anake sami, agung alit. Paindikan sane uningayang titiang puniki, tan bina ring paindikan sane sampun kapangandikayang antuk paranabine miwah Nabi Musa duke nguni, inggih punika:\n23Mungguing Sang Prabu Sane Sampun Kajanjiang punika patut nandang sangsara ngantos seda tur dados anak sane pangawit jaga murip malih saking pantaran anake padem. Ida raris nglumbrahang galang karahayuan ring bangsa Yahudi miwah ring bangsane sane boya Yahudi.”\n24Riwau kadi asapunika Dane Paulus ngwekasang sapariindik danene, Gubernur Pestus raris ngandika sada bangras, kadi asapuniki: “Ih Paulus ragane ene buduh! Karirihan ragane ene bes lebihan, ento ngranayang ragane buduh!”\n25Dane Paulus raris masaur sapuniki: “Inggih Ratu Gubernur Pestus, titiang boyaja buduh. Titiang nguningayang paindikan sane sujati antuk manah tegteg.\n26Inggih Ratu Sang Prabu Agripa! Titiang prasida purun prasangga matur ring palungguh iratu, santukan iratu pawikan ring paindikane punika. Kamanah antuk titiang, palungguh iratu sampun mireng sakancan paindikane punika, santukan paindikane punika mamargi boyaja ring genah sane doh tur sepi.\n27Inggih ratu Sang Prabu Agripa! Punapike iratu pracaya ring nabi-nabi? Titiang uning mungguing iratu pracaya!”\n28Sang Prabu Agripa tumuli ngandika ring Dane Paulus sapuniki: “Das-dasan ragane nadiang tiang anak Kristen.”\n29Dane Paulus raris masaur sapuniki: “Pangastawan titiange ring Ida Sang Hyang Widi Wasa, yen bilih dados, gelis wiadin tan gelis, mangda iratu miwah anake sane lianan sane mireng atur titiange ring rahina puniki jaga dados pateh sakadi titiang, nanging boyaja pateh maante.”\n30Sasampune punika sang gubernur, Sang Prabu Agripa miwah semeton idane Bernike miwah anake sane lianan sami pada matangi.\n31Sasampune makaon saking irika ida dane raris pada mabaos ring pantarannyane sapuniki: “Jadmane puniki tan pisan wenten nglaksanayang paindikan sane patut masin ipun padem wiadin mapangkeng.”\n32Sang Prabu Agripa raris mabaos ring Gubernur Pestus, sapuniki: “Jadmane puniki yan ipun tan nunas tetepasan Ida Sang Nata Ratu, sujatinne ipun sampun dados kabebasang.”


Depang - Depang\nlet it go, let it alone, let it be, let things remain the way they are\nI raga dadi manusa de merasa dueg kewala depang anake ane ngadanin\nIn Balinese: Depang suba kola tetep dadi Cupak ane bocok, Cupak ane aeng kadi raksasa.\nIn Indonesian: Biarkan aku tetap jadi Cupak si buruk rupa, Cupak yang ditakuti masyarakat karena disangka raksasa.\nIn Balinese: Nak ngudiang cai milehan ngurek tanah?” “Naweg Jero Lutung, Yen amone gede-geden tain sampine, kal depang keto mauyag di jalane?\nIn Balinese: Kewala kene, depang wake ngamatiang i manusa, mapan ia nangtangin kai.\nIn Balinese: Depang dagang punika mabuka sepatutnyane, sakewala nenten dados ngajeng drika utawi patut kaaba mulih.\nIn Balinese: Depang Widhine ane ngawales, keto dogen keneh tiangé.


CACAH JIWA 4 BAN - Ida Sang Hyang Widi Wasa - Bible Search\nCACAH JIWA 3 CACAH JIWA 5\nCACAH JIWA 4\nTetegenan wong Lewine sane saking palingsehan Dane Kehat\n1Ida Sang Hyang Widi Wasa ngandikayang Dane Musa miwah Dane Harun, 2mangda dane ngwentenang cacah jiwa ring pantaran wong Lewi sane saking palingsehan Dane Kehat, manut palelintihan miwah kulawargannyane suang-suang, 3raris nyatet pesengan sakancan anake lanang-lanang sane mayusa tigang dasa ngantos seket taun, sane mrasidayang makarya ring Kemah Linggih Ida Sang Hyang Widi Wasa. 4Sane dados pakaryannyane inggih punika ngetangang barang-barang sane pinih suci.\n5Ida Sang Hyang Widi Wasa maicayang pituduh-pituduh ring Dane Musa kadi asapuniki: “Yen masanne lakar ngembus kemah, Harun muah pianak-pianakne patut macelep ka Kemah Linggih Ulune, laut nuunang kordene ane di arep Peti Prajanjiane, tur nekepin Petine aji kordene ento. 6Sasubane keto Petine ento patut buin katekepin baan kulit ane alus. Tanggu duur angkebin buin baan kain biru. Suba keto Petine ento kaugin sanan panegenane.\n7Ia patut ngebatang kain biru abidang di duur meja tongos aturan rayunan ane katur teken Ida Sang Hyang Widi Wasa, lantas di duur mejane ento ia patut ngejang pinggan, pasepan wadah menyan, baki wadah aturan, muah caratan wadah aturan yeh anggure. Buina rotine patut setata ada di duur mejane ento. 8Ia patut ngangkebin barang-barange ento aji kain barak abidang, tur di duur kain barake ento buin kangebin aji kulit alus abidang. Suba keto mejane ento kaugin sanan panegenane.\n9Ia patut nyemak kain biru abidang, tur ngangkebin tongos lampu kayang ka lampu-lampunne, sepit muah wadah abunne muah wadah lengis saitune makejang. 10Tongos lampu muah sakancan prabotane makejang patut kakaput aji kulit alus abidang, laut kapejang di tongos panegenane.\n11Sasubane keto, ia patut ngebatang kain biru abidang di duur pamorboran aturane ane malakar aji mas ento, laut nekepin buin aji kulit alus abidang, suud keto laut asukang sanan panegenane ento. 12Sakancan prabot ane kagunayang di Tongose Ane Suci patut kajemak tur kakaput aji kain biru abidang. Suba keto laut angkebin aji kulit alus abidang, lantas pejang di tongos panegenane. 13Ia patut mresihin abun pamorboran aturane ane malengis ento laut ngebatang kain tangi abidang di duur pamorboran aturane ento. 14Buina di duur kain tangine ento ia patut ngejang sakancan prabote ane kagunayang sajeroning pangubakti sig pamorboran aturane ento, luire: wadah api, garpu, sekop muah bak. Sasubane keto ia patut ngangkebin aji kulit alus abidang, lantas ngaugang sanan panegenane. 15Yen suba masanne ngembus kemah, palingsehan Kehate patut teka laut negen barang-barange ane suci ento, nangingke sasubane Harun muah pianak-pianakne pragat ngangkebin sakancan barang muah prabote makejang. Anake uli palingsehan Kehate, tusing dadi ngusud barang-barange ane suci ento. Yen ia ngusud, ia lakar mati.\nAketo tetegenan palingsehan Kehate, dikalane kemahe ento kakisidang.\n16Eleasar, pianak Harune ane dadi pandita, patut negen tetegenan buat ngitungang Kemahe ento makabungkul, muah lengis buat lampu-lampune, menyan, aturan gandume, lengis upacara muah sakancan ane di tengah Kemahe ento, ane suba kanehang pabuat Ida Sang Hyang Widi Wasa.”\n17Ida Sang Hyang Widi Wasa masabda ring Dane Musa miwah ring Dane Harun, sapuniki: 18-19“Barang-barange ento, barang-barang ane suba kanehang buat Ulun. Sawireh keto, yatnainja apang eda kanti ada uli palingsehan Kehate ento maekin barang-barange ento. Yen ia kanti maekin barang-barange ento ia lakar mati. Apang eda kanti buka keto, Harun muah pianak-pianakne patut macelep ka tengah Kemah Sucine, tur matujuhin asing-asing wong Kehate ento, encen ane dadi tetegenan muah aba-abaannyane suang-suang, muah apa ane patut abana. 20Nanging dipradene wong Kehate ento masih milu macelep di tengah Kemah Sucine tur milu nepukin parapanditane nabdabang barang-barange ento, buat lakar kakisidang, wong Kehate ento lakar mati.”\nTetegenan wong Lewi sane saking palingsehan Dane Gerson\n21Ida Sang Hyang Widi Wasa ngandikayang Dane Musa, 22mangda dane ngwentenang cacah jiwa ring pantaran wong Lewi, sane saking palingsehan Dane Gerson, manut palelintihan miwah kulawargannyane suang-suang. 23Dane Musa patut nyatet pesengan sakancan anake lanang-lanang sane mayusa tigang dasa ngantos seket taun, sane mrasidayang makarya ring Kemah Linggih Ida Sang Hyang Widi Wasa. 24Anake punika polih tetegenan buat ngangkut barang-barange inucap ring sor puniki, inggih punika: 25Kemah Sucine, angkeb Kemah sane ring tengah, angkeb sane ring jaba, kulit sane alus sane kanggen ngangkebin saking duur, korden sane ring lawang Kemahe punika, 26korden-kordene miwah tali-tali buat natar ring sisin Kemahe miwah pamorboran aturane, korden sane ring gapuran natare, miwah sakancan prabot sane kanggen masang barang-barang punika. Dane sareng sami kapategenin buat ngetangang sakancan pakaryan sane ngeniang indik barang-barange punika. 27Dane Musa miwah Dane Harun patut ngenterang indike punika, mangda karya sane kaserahang antuk Dane Harun miwah oka-okan danene ring wong Gerson punika kalaksanayang sapatutipun, tur sakancan barang sane patut kangkut, mangda sami kangkut. 28Kadi asapunika tetegenan palingsehan Dane Gerson ring jeroan kemahe punika. Dane sareng sami patut nglaksanayang tetegenan punika kapimpin antuk Dane Itamar okan Dane Harun.\nTetegenan wong Lewi sane saking palingsehan Dane Merari\n29Ida Sang Hyang Widi Wasa ngandikayang Dane Musa, mangda dane ngwentenang cacah jiwa ring pantaran wong Lewi sane saking palingsehan Dane Merari, manut palelintihan miwah kulawargannyane suang-suang. 30Dane Musa patut nyatet pesengan anake lanang-lanang sane sampun mayusa tigang dasa ngantos seket taun, sane mrasidayang makarya ring Kemah Linggih Ida Sang Hyang Widi Wasa. 31Anake punika kicen tetegenan buat ngangkut sakancan tulang-tulang Kemah Sucine, balok-baloknyane, sesaka-sesakannyane miwah sendi-sendinnyane. 32Kadi asapunika taler adegan-adegan sane ngiter natar Kemahe punika, miwah sendinnyane, patok-patok miwah tali-talinnyane makamiwah sakancan prabot sane kagunayang buat nyujukang panyengker-panyengker natare punika. Asing-asing anak kapangandikayang ngangkut barang-barang sane sampun kapastiang buat ipun suang-suang. 33Kadi asapunika tetegenan palingsehan Dane Merari sajeroning ayahannyane ring Kemah Sucine. Pakaryannyane punika patut kalaksanayang, kapimpin antuk Dane Itamar, okan Dane Harun.\nCacah jiwan wong Lewine\n34-48Anut ring pituduh Ida Sang Hyang Widi Wasa, Dane Musa, Dane Harun miwah parapamimpin pasamuane, raris ngwentenang cacah jiwa ring pantaran wong Lewine, sane tigang palingsehan punika, inggih punika palingsehan Kehat, Gerson miwah Merari. Dane ngamargiang cacah jiwa punika ring sabilang palelintihan miwah sabilang kulawarga. Dane nyatet pesengan sakancan anake lanang-lanang sane mayusa tigang dasa ngantos rauh seket taun, sane mrasidayang ngayah ring Kemah Linggih Ida Sang Hyang Widi Wasa. Pamuputipun kakeniang sakadi ring sor puniki:\nSaking Dane Kehat 2.750 diri\nSaking Dane Gerson 2.630 diri\nSaking Dane Merari 3.200 diri\n__________ Gebogannyane makasami 8.580 diri\n49Malantaran Dane Musa, Ida Sang Hyang Widi Wasa ngandikayang mangda asing-asing anak kadaptarang tur kicen tetegenannyane suang-suang, ngeniang ring indik sane patut ancangin wiadin tegen ipun.


Amos 1 (BALI)\n1Puniki pangandikan Dane Amos, pangangon biri-biri sane saking kota Tekoa. Kalih taun sadurung linuhe ageng, ritatkala panyeneng Ida Sang Prabu Usia ring Yehuda miwah panyeneng Ida Sang Prabu Yerobeam, putran Ida Sang Prabu Yoas ring Israel, Ida Sang Hyang Widi Wasa nyinahang ring Dane Amos saluiring paindikan sane jaga nibenin bangsa Israele.\n2Sapuniki pangandikan Dane Amos: “Ida Sang Hyang Widi Wasa ngelur saking Gunung Sion, suaran Idane makuug saking Yerusalem. Tegal pangonane pada tuh latuh miwah padange ring Gunung Karmele pada layu dusdus.”\n3Ida Sang Hyang Widi Wasa masabda sapuniki: “Wong Damsike suba tusing suud-suud ngae dosa. Ento krana Ulun lakar sasajaan nyisipang ia. Sawireh ia pada nyapa kadi aku ngambekang kawirosan marep teken wong Gileade.\n4Ento awanane Ulun lakar niwakang api buat nunjel puri ane gaena baan Sang Prabu Hasael muah Ulun lakar ngeseng benteng-benteng Sang Prabu Benhadade.\n5Ulun lakar nguugang gapuran kota Damsike, tur lakar ngisidang jlemane ane nongos di Lebak Awene muah anake ane mrentah di Bet-Eden. Wong Siriane lakar kakaadang uli guminne, kadadiang tawanan ka gumi Kir.”\n6Ida Sang Hyang Widi Wasa, masabda sapuniki: “Wong Gasane suba tusing suud-suud ngae dosa. Sawireh keto, Ulun lakar sasajaan nyisipang ia. Ia suba maid bangsane ento makejang, tur ngadep ia teken jlema Edome dadi panjak.\n7Ento awanane Ulun lakar mriokang api sig tembok-tembok kota Gasane tur ngeseng bentengnyane.\n8Ulun lakar ngisidang parapamrentah kota Asdod muah Askelone. Ulun lakar nyisipang kota Ekrone muah sawatek wong Pilistine ane enu ento lakar mati.”\n9Ida Sang Hyang Widi Wasa masabda sapuniki: “Wong Tiruse suba tusing suud-suud ngae dosa. Sawireh keto, Ulun lakar sasajaan nyisipang ia. Ia suba ngangkut bangsane makejang, laut selonga di gumin Edome, tur ia tusing ngamanggehang pasubayannyane buat makanti sraya.\n10Ento awanane Ulun nedunang api sig tembok kota Tiruse tur ngeseng benteng-bentengnyane.”\n11Ida Sang Hyang Widi Wasa masabda sapuniki: “Wong Edome suba tusing suud-suud ngae dosa. Sawireh keto Ulun lakar sasajaan nyisipang ia. Ia morosin nyamanne nah ento bangsa Israel, tur tusing pesan ngelah kapiolasan teken ia. Pedihnyane tan pawates muah tusing taen empah-empah.\n12Ento awanane Ulun lakar nedunang api sig kota Temane muah ngeseng benteng-benteng kota Bosrane.”\n13Ida Sang Hyang Widi Wasa masabda sapuniki: “Wong Amone suba tusing suud-suud ngae dosa. Sawireh keto Ulun lakar sasajaan nyisipang ia. Sajeroning masiat buat nglinggahang wewidangannyane, ia suba pada nudag basang anake luh-luh ane beling di Gilead.\n14Ento awanane Ulun lakar mriokang api sig tembok-tembok kota Rabane muah ngeseng benteng-bentengnyane. Sasubane keto, lakar ada suryak perang, tur siate waluya buka angin ribute.\n15Ratunnyane muah prakanggonnyane lakar pada kaselong.”


Kisah Para Rasul 9 (BALI)\n1Duk punika Dane Saulus sarat pisan mapakayun mademang parasisian Ida Sang Panembahan. Dane tumuli nangkil ring Sang Pandita Agung,\n2tur nunas surat kuasa sane jaga katurang ring majelis pasamuan agama Yahudine ring kota Damsik. Mangdane yan dane manggihin anak sane ngagem paurukan Ida Sang Panembahan irika, eluh wiadin muani, makasami jaga ejuk dane tur pacang kabakta ka kota Yerusalem.\n3Sajeroning pamargin danene ngungsi ka kota Damsik, riwau dane nampek ring kotane punika, tan dumade jeg wenten sinar makebiar saking langite ngiter dane.\n4Irika dane bah ka tanahe tur dane raris miragi sabda sane asapuniki: “Ih Saulus, Saulus, ngudiang dadi Saulus nyangsarain Manira?”\n5Dane Saulus raris matur, sapuniki: “Inggih Ratu Panembahan, sapasirake sujatinne IRatu?” Pangandikan Sang Sabda: “Manira ene suba Yesus ane sangsarain kita.\n6Ane jani bangunja, tur lautang ka kota. Ditu kita lakar korahin, apa ane patut lakonin kita.”\n7Anake sane nyarengin pamargin Dane Saulus punika, sami pada mandeg, saha tan nyidayang mabaos angan abuku. Ipun miragi sabdane punika, nanging tan wenten jadma sane panggihin ipun.\n8Dane Saulus raris matangi, tumuli ngedatang panyingakan, nanging dane tan mrasidayang nyingakin punapa-punapi. Duaning asapunika, dane raris kadandan antuk timpal-timpalnyane ngranjing ka kota Damsik.\n9Tigang rahina suennya dane tan mrasidayang nyingakin, tur sajeroning tigang rahina punika dane nenten ngajengang miwah nginum.\n10Ring kota Damsik, wenten sisia adiri sane mawasta Ananias. Ipun polih sipta jati, tur sajeroning sipta jati punika ipun ngeton Ida Sang Panembahan ngandika ring ipun sapuniki: “Ih Ananias!” Pasauripune: “Inggih Ratu Sang Panembahan, titiang kaula druene.”\n11Ida Sang Panembahan malih ngandika: “Kemaja ka jalane ane madan Jalan Beneng, tur takonang ditu di umah Yudase, anak ane madan Saulus, ane uli kota Tarsus. Ane jani ia sedekan ngastawa,\n12ia maan sipta jati tur sajeroning sipta jatine ento ia ningalin ada anak teka madan Ananias, ngungkulang lima di duur sirahne, apanga ia nyidayang buin ningalin.”\n13Ananias tumuli matur: “Inggih Ratu Sang Panembahan, sampun katah pisan anake maosang indik jadmane puniki, mungguing ipun sampun nyangsarain parakaulan IRatune ring kota Yerusalem.\n14Samalihne ipun rauh mriki ring kota Damsik makta surat kuasa saking pangageng panditane jaga ngejuk sawatek anake sane pracaya ring Palungguh IRatu.”\n15Ida Sang Panembahan malih ngandika: “Kemaja majalan! Sawireh Manira suba milih ia dadi pangayah Manirane, buat nglumbrahang adan Manirane di pantaran bangsa-bangsane ane tidong bangsa Israel muah di ajeng pararatune muah di pantaran bangsa Israele.\n16Buina Manira lakar nyinahang teken ia, sawatek sangsarane ane lakar tandangina malantaran adan Manirane.”\n17Irika Ananias tumuli mamargi, tur ngranjing ring umahe punika. Ipun raris ngungkulang tangan ring Dane Saulus, sarwi mabaos sapuniki: “Semeton Saulus, Ida Sang Panembahan, inggih punika Ida Hyang Yesus, sane sampun makantenang raga ring semeton, rikala semeton mamargi ngamrikiang, Ida ngutus tiang, mangdane semeton nyidayang nyingakin tur kabekin antuk Roh Ida Sang Hyang Widi Wasa.”\n18Daweg punika ugi jeg wenten sakadi sisik ulam, ulung saking panyingakan Dane Sauluse tur dane malih mrasidayang nyingakin. Dane tumuli matangi tur kalukat.\n19Tur sasampune dane ngajengang, bayun danene mawali sakadi jati mula.\nDane Saulus raris jenek makudang-kudang rahina ring pantaran parasisiane ring kota Damsik.\n20Duk punika taler dane ngawitin mapidarta ring perhyangan-perhyangan anak Yahudine irika, midartayang indik Ida Hyang Yesus, mungguing Ida punika Putran Ida Sang Hyang Widi Wasa.\n21Sawatek anake sane miragi pidartan danene, sami pada angob tur mataken sapuniki: “Boyake jadmane puniki sane sampun ngamademang sawatek anake sane nyambat-nyambat parab Ida Hyang Yesus ring kota Yerusalem? Tur rauhipune mriki sane mangkin, boyake ipun jaga ngejuk parapangiring Ida Hyang Yesus punika, praya katurang ring ajeng parapangageng panditane?”\n22Nanging Dane Saulus sayan ageng wibawannyane. Dane sarat pisan muktiang Ida Hyang Yesus punika Sang Prabu Sane Kajanjiang antuk Ida Sang Hyang Widi Wasa, kantos sawatek anak Yahudine ring kota Damsik pada nenten nyidayang ngucap.\n23Sasampune wenten makudang-kudang rahina suennya, sakancan anak Yahudine raris paum tur ngrincikang jaga nyedayang Dane Saulus.\n24Nanging wenten anak ngwangsitin Dane Saulus indik rerincikane punika. Pamedal kotane rahina wengi kajaga antuk anak Yahudine, mangda ipun mrasidayang nyedayang Dane Saulus.\n25Nanging sedek rahina anu, rikala wengi Dane Saulus kambil antuk parasisian danene, tumuli dane kawadahin kranjang raris katantan tedun saking duur tembok panyengker kotane.\n26Dane Saulus raris ngungsi Yerusalem. Irika dane mapiuleh mangda nyidayang nunggil ring parasisian Ida Hyang Yesus sane wenten irika. Nanging parasisiane punika ajerih ring dane.\n27Irika Dane Barnabas raris nulungin tur ngajak dane ka ajeng parautusan Ida Hyang Yesus. Dane nguningayang ring parautusane punika, indik Dane Saulus sampun manggihin Ida Sang Panembahan ring margi, tur sapariindik pangandikan Idane ring Dane Saulus. Dane taler nguningayang indik kawanenan Dane Saulus ngurukang sajeroning parab Ida Hyang Yesus ring kota Damsik.\n28Irika Dane Saulus raris jenek ring kota Yerusalem sasarengan ring iparautusan Ida Hyang Yesus, tur wanen pisan ngurukang sajeroning parab Ida Sang Panembahan.\n29Dane taler mabebaosan miwah saling alap bebaos nglawan anak Yahudi uedan Yunani, nanging anake punika ngaat jaga mamanah nyedayang dane.\n30Rikala parasemeton pasamuane irika uning ring paindikane punika, parasemeton punika raris ngajak Dane Saulus ka kota Kaisarea, tur saking irika dane katurin mangda ngraris ka kota Tarsus.\n31Ngawit saking duk punika pasamuane ring wewengkon jagat Yudea, Galilea miwah Samaria sami pada kerta raharja. Pasamuane kawangun tur urip sajeroning astiti bakti ring Ida Sang Panembahan. Samaliha sayan maweweh akehipun, malantaran pitulungan miwah panglipur saking Roh Ida Sang Hyang Widi Wasa.\n32Duk punika Dane Petrus mamargi milehan. Sedek rahina anu, dane ngrauhin parakaulan Ida Sang Hyang Widi Wasa sane wenten ring kota Lida.\n33Irika panggihin dane anak mawasta Eneas, ipun rumpuh sampun saking kutus tiban suenipun tur tan mrasidayang bangun.\n34Dane Petrus raris mabaos ring ipun, sapuniki: “Ih Eneas, Ida Hyang Yesus Kristus nyegerang semeton. Bangunja tur dabdabang pasarean semetone.” Jeg pramangkin Eneas bangun.\n35Sawatek jadmane sane wenten ring kota Lida miwah wewengkon Saron pada manggihin ipun, punika ngawinang jadmane punika sami pada pracaya ring Ida Sang Panembahan.\n36Duk punika ring kota Yope wenten sisia eluh mawasta Tabita. (Yening turah basa Yunani ipun kawastanin: Dorkas, sane mapiteges: manjangan.) Ipun akeh pisan mapakardi ayu tur nulungin anak sane tiwas.\n37Daweg punika ipun gelem raris padem. Sawanipune sampun kapanjusang tur kagenahang ring loteng.\n38Kota Yope punika tan doh saking kota Lida. Punika awinannya duk parasisian Ida Hyang Yesus sane wenten ring kota Yope miragi indik Dane Petrus wenten ring kota Lida, ipun raris ngutus anak kekalih, buat nguningayang ring Dane Petrus, asapuniki: “Gelisangja ngrauhin titiang.”\n39Irika Dane Petrus raris makinkin tur mamargi sareng-sareng ring utusane punika. Sapangrauh dane ring kota Yope, dane kairing munggah ka loteng. Sawatek bebalu luhe sami pada ngrunyung Dane Petrus, sambilang ipun ngeling tur ngedengang saluiring baju miwah pangangge sane pecak kakaryanin antuk Dorkas, daweg ipun kantun urip.\n40Dane Petrus raris ngandikayang anake makasami medal. Dane tumuli ngastawa. Wus punika dane matolihan ka sawane tur mabaos sapuniki: “Ih Tabita, bangunja!” Irika Tabita raris ngedatang paningalanipune. Rikala manggihin Dane Petrus, ipun raris bangun tur negak.\n41Dane Petrus raris ngambel limanipune tur ngedetin ipun mangda majujuk. Wus punika Dane Petrus raris ngandikain parakaulan Ida Sang Hyang Widi Wasa miwah parabebalune, tumuli ngedengang Tabita sane sampun urip.\n42Paindikane punika dados gatra sane sumebar ring sakuub kota Yopene, tur akeh jadmane pracaya ring Ida Sang Panembahan.\n43Ring kota Yope Dane Petrus jenek makudang-kudang rahina, ring umah tukang samak kulite, sane mawasta Simon.


Nguluh - BASAbaliWiki\nswallow something whole without chewing\nKrana tusing bisa nguluh ubad pil, Luh Ade malajah naar ubad nganggo biyu.\nIn Balinese: Malih Ida Betara Guru ngandika, “Cening Naga Basukih, nah ene titah Ajine ane abedik malu laksanaang!” Jani madabdaban lantas I Naga Basukih lakar nguluh Gunung Sinunggale ane ada di tanah Bali uli di Gunung Blangbangane.\nIn Balinese: Kaling ke nguluh makejang, ajin nguluh muncukne dogen suba nandes.\nIn Balinese: Nah jani disubane neked di Bali, buina suba kacaplok Gunung Sinunggale, beh kaling ke lakar nguluh, ajin bantas mara muncukne dogen suba sing nyidaang I Naga Basukih ngepet-ngepetang muncuk gununge.\nIn Balinese: Dados jog nyampahang gumi Baline, buin sadah elah kone baana nguluh mapan tuah amul taluhe geden gumi Baline.\nIn Balinese: Yan rasaang, beh cara munyin kerug sasih kaulu munyin doosanne I Naga Basukih amah kenyelne, masih tonden nyidaang nguluh Gunung Sinunggale.\nIn Balinese: Jani yan saja I Nanak sakti tur pradnyan, Aji matakon teken I Dewa, “Nyidaang ke I Nanak nguluh gununge totonan?\nIn Balinese: Yang suba saja mrasidaang I Dewa nguluh, nah kala ditu Aji ngugu teken kawisesan I Dewane.” Keto kone pangandikan Ida Betara Guru teken I Naga Basukih.\nIn Balinese: Undukne I Naga Basukih buka keto kaaksi olih Ida Betara Guru, mawanan di gelis Ida ngandika, “Nanak Naga Basukih, men kenken nyidaang apa tuara I Nanak nguluh Gunung Sinunggale?” Mara keto kone patakon Ida Betara Gurune, emeh kaliwat kabilbilne madukan jengah kenehne I Naga Basukih.\nIn Balinese: Tusing tuyuh, tusing mesuang peluh nguluh ebene.\nOther forms of "uluh"


Yosua 1 (BALI)\n1Sasampune Dane Musa, parekan Ida Sang Hyang Widi Wasa seda, Ida Sang Hyang Widi Wasa raris ngandika ring Dane Yosua, wakil Dane Musa, okan Dane Nun.\n2Sapuniki sabdan Idane: “Parekan Ulune Musa suba mati. Ane jani kinkinangja iban kitane muah rakyat Israele makejang, tur liwatinja Tukad Yordane tur augja gumine ane paicayang Ulun teken bangsa Israele.\n3Ulun suba maicayang teken kita muah teken kaulan Ulune makejang, sakancan gumine ane lakar aug kita, buka ane suba janjiang Ulun teken Musa.\n4Wates gumin kitane, nah ento kelodne nganteg ka tegal melakange, muah kajanne nganteg ka Gunung Libanone, kanginne nganteg ka tukade ane linggah, nah ento Tukad Eprat, muah kauhne nguub gumin wong Hete kanti neked ka Segara Tengah.\n5Ih Yosua, saumur idup kitane tusing ada anak nyidayang ngalahang kita, sawireh Ulun lakar ngiangin kita patuh buka Ulun suba ngiangin Musa. Ulun lakar setata ngiangin kita tur tusing taen lakar ninggal kita.\n6Pracaya tur prawiraja, muah entegangja keneh kitane sawireh kita lakar dadi pamimpin bangsane ene, dikalane ia nongosin gumine ene, ane suba janjiang Ulun teken paraleluurnyane.\n7Melahang entegang muah gedenangja kenehe. Buina ingetang pesan ninutin sakancan pidabdab ane suba uduhanga teken kita baan Musa parekan Ulune. Eda pesan kita lempas angan abedik uli pidabdabe ento, tur apanga saparilampah kitane kita molihing gae.\n8Ingetang pesan apanga cakepan Pidabdabe ento kapaca di kalaning kita ngadakang pangubakti. Plajahin cakepane ento peteng lemah, tur ingetang pesan apanga kita satinut teken sakancan ane sinurat di cakepane ento. Yen suba keto, kita lakar sida karya muah gemuh landuh.\n9Ingetangja mungguing Ulun suba nitahang kita, apang kita sasajaan pracaya tur prawira. Eda pesan kita jejeh wiadin nguon ati, sawireh Ulun Sang Hyang Widi Wasa, Widin kitane ngiangin kita saparilampah kitane.”\n10Dane Yosua raris mrentahang parapamimpin bangsa Israele,\n11mangda ngrauhin kemah-kemahe makasami, sarwi mapangarah ring rakyate, sapuniki: “Sediaangja ragane bekel sawireh malih tigang rahina semeton patut nglintangin Tukad Yordane, buat ngaug jagate sane kapaicayang ring semeton antuk Ida Sang Hyang Widi Wasa, Widin semetone.”\n12Dane Yosua raris ngandika ring suku Ruben miwah suku Gad, miwah ring abagian suku Manasene, sapuniki:\n13“Elingangja pangandikan Dane Musa parekan Ida Sang Hyang Widi Wasa ring semeton, mungguing Ida Sang Hyang Widi Wasa, Widin semetone sampun maicayang tanahe sane dangin Tukad Yordane ring semeton makadados gumin semetone.\n14Pararabi, oka miwah ingon-ingon semetone, banggayang kantun jenek iriki, nanging paraprajurite mangda sregep jaga mayuda, tur sareng nglintangin tukade puniki, tur mamargi ring ajeng parasemetonnyane bangsa Israel buat mapitulung ring parasemetonnyane punika,\n15kantos parasemetonnyane punika prasida ngaug jagat sane dauh Tukad Yordane punika, sane sampun kapaicayang ring ipun antuk Ida Sang Hyang Widi Wasa, Widin semetone. Sasampun Ida mapaica kerta raharja ring sakancan suku-suku Israele, kala irika semeton dados mawali ka gumin semetone ngraga, ring dangin Tukad Yordane, sane sampun kapicayang ring semeton, antuk Dane Musa, parekan Ida Sang Hyang Widi Wasa.”\n16Irika suku Ruben, Gad miwah abagian saking suku Manasene raris matur ring Dane Yosua, sapuniki: “Tiang sareng sami jaga nglaksanayang sakancan sane nikayang semeton ring tiang, samaliha tiang sareng sami jaga mamargi, kija tiang uduhang semeton.\n17Tiang sareng sami jaga satinut ring semeton, pateh sakadi tiang setata satinut ring Dane Musa. Dumadakja Ida Sang Hyang Widi Wasa, Widin semetone nyarengin semeton, sakadi Ida sampun nyarengin Dane Musa.\n18Sapasiraja sane tungkas ring pangandikan semetone, ipun patut keni danda pati. Entegangja kayun semetone tur prawiraja.”


Ibrani 12 (BALI)\n1Pabuat iraga, iraga akeh pisan madue saksi. Duaning punika ngiringja iraga ngutang saluiring paindikan sane nyadelin iraga miwah dosa sane kalintang tekek negul iraga, mangdane iraga mrasidayang geleng malomba ngungsi wates sane wenten ring arep iragane.\n2Ngiringja iraga meleng Ida Sang Hyang Yesus, santukan kapracayan iraga gumantung ring Ida saking pangawit rauh ka pamuput. Ida nenten nyerah malantaran salibe punika. Tungkalikanipun, malantaran kasukan sane nyantosang Ida, Ida tan kimud kanistayang malantaran kasedayang ring salibe, tur sane mangkin Ida malingga ring singasana sane kuasa ring tengen Ida Sang Hyang Widi Wasa.\n3Kayun-kayuninja semeton, asapunapi pamargin Idane, asapunapi Ida sampun kagetingin antuk anake dosa. Duaning punika sampunangja semeton ajerih tur nyerah.\n4Santukan sajeroning payudan semetone nglawan dosa, semeton durung mayuda kantos ngemasin pati.\n5Sampun lalike semeton ring sabdan Ida Sang Hyang Widi Wasa, sane nglipur semeton sakadi paraputran Idane, sane kadi asapuniki: “Kita pianak Ulun, pada runguja kita rikala Ida Sang Panembahan mecutin kita tur edaja jejeh, dikalane Ida nukain kita.\n6Sawireh Ida Sang Panembahan mecutin anake ane asihin Ida, tur Ida ngukum anake ane tampi Ida dadi Putran Idane.”\n7Tandanginja kasangsarane sane nibenin semeton satmaka dados ukuman saking ibapa. Santukan kasangsaran semetone punika nyinahang, mungguing Ida Sang Hyang Widi Wasa ngangkenin semeton dados paraputran Idane. Wentenke pianak sane tan naenin kukum antuk bapanipune?\n8Yening semeton nenten kukum sakadi sakancan putran Idane, punika mapiteges, mungguing semeton boya putran Idane sane sujati, nanging semeton pianak bebinjat.\n9Ngeniang ring indik bapan iragane sane sekala, yadiastu ipun ngukum iraga, iraga taler ngajiang ipun. Punapi malih yening ngeniang ring indik Ajin iragane sane rohani, iraga patut nyerahang raga langkungan ring punika tur molih urip.\n10Parabapan iragane sane sekala ngukum iraga wantah abosbos, kadi asapunapi sane karasayang becik antukipun. Nanging Ida Sang Hyang Widi Wasa ngukum iraga pabuat karahayuan iragane, mangdane iraga prasida molih duman sajeroning kasucian Idane.\n11Yening iraga kukum, ritatkala punika iraga marasa sedih, boyaja marasa liang. Nanging wekasan anake sane sampun kajahin antuk ukuman punika, jaga muponin pikolih, inggih punika urip sane sujati miwah sutrepti rahayu.\n12Duaning punika tingtingangja lengen semetone tur leserang entud semetone sane lemet.\n13Pagehangja nuut margine sane beneng, mangdane buntut semetone sane perot tan prasida dados rumpuh, nanging tungkalikanipun mangda dados seger.\n14Madameja semeton marep ring sakancan anake tur usahangja mangda urip semetone suci, santukan tan wenten anak sane pacang ngantenang Ida Sang Panembahan yening ipun tan suci.\n15Waspadaja, mangda tan wenten anak sane ngutang sih pasuecan Ida Sang Hyang Widi Wasa. Maliha mangda tan wenten anak sane dados sakadi wit tarune sane pait, sane makewuhin anake akeh malantaran getahnyane sane maracun.\n16Waspadaja, mangda tan wenten anak sane macecabulan wiadin kaliput antuk indria sane nista sakadi Dane Esau, sane ngadol linggih danene sakadi oka sane pinih duura, aji ajengan apiring!\n17Semeton pada uning, mungguing ungkuran dane mapakayun molih mertan ajin danene, nanging dane katulak, santukan dane tan polih jalaran buat ngesehin pamargin danene sane sampun-sampun, yadiastu dane ngusahayang punika maduluran mespes toyan pangaksian.\n18Semeton nenten ngrasayang paindikan sane karasayang antuk bangsa Israele, daweg ipun rauh ring Gunung Sinai. Irika ipun sami ngrasayang geni sane murub, peteng dedet miwah angin baret,\n19samaliha ipun pada miragiang kuugan suaran trompet miwah sabda. Ritatkala ipun miragi sabdane punika, ipun nunas mangda suaran sabdane punika tan kapiragi malih angan akecap,\n20santukan pituduhe punika kalangkung abot pabuat ipun, inggih punika kadi asapuniki: “Yadiapinja sato ane ngenjek gununge ene, satone ento patut kencur baan batu kanti mati.”\n21Paindikane punika ngresresin pisan, kantos Dane Musa ngandika sapuniki: “Tiang ngejer tur jejeh pisan!”\n22Nanging tungkalikanipun semeton sampun rauh ring Gunung Sion tur ring kotan Ida Sang Hyang Widi Wasa sane jumeneng langgeng, inggih punika kota Yerusalem sane wenten ring suarga tur irika wenten malaekat panyiuan.\n23Semeton sampun rauh ring pasamuan paraputran Ida Sang Hyang Widi Wasa sane pinih duura, sane pesengannyane sampun kasurat ring suarga. Semeton sampun rauh tangkil ring ayun Ida Sang Hyang Widi Wasa, sane dados Hakim manusane makasami, tur ring roh sawatek anake sane patut sane sampun kasampurnayang.\n24Semeton sampun rauh tangkil ring Ida Hyang Yesus, sane sampun ngwentenang pasubaya sane anyar, tur rauh ring rah Idane, sane sampun kaketisang, sane mamuat paindikan sane luihan ring rah Dane Habel.\n25Duaning punika semeton, pada waspadaja, tur sampunangja semeton nulak miragiang anake sane mapidarta. Anake sane tan nyak miragiang pidartan anake sane midartayang sabdan Ida Sang Hyang Widi Wasa ring jagate, ipun tan pacang luput. Punapi malih iraga, iraga tan pacang nyidayang luput, yening iraga tan nyak miragiang sabdan Ida, sane masabda saking suarga.\n26Duke nguni sabdan Idane ngawinang jagate magejeran, nanging sane mangkin Ida sampun majanji, kadi asapuniki: “Ulun buin acepok, tusingja lakar ngejerang gumine dogen, nanging langite masih lakar gejerang Ulun.”\n27Sabdan Idane “buin acepok” sampun terang nyinahang, mungguing sakancan sane sampun kakardi pacang kagejerang tur kentungang mangdane sane tan kagingsirang pacang kantun manggeh.\n28Duaning punika ngiringja iraga matur panyuksma, santukan iraga molih tanah air sane tan kagejerang. Ngiringja iraga matur suksma tur mabakti ring Ida Sang Hyang Widi Wasa, nganggen cara sane kaledangin antuk Ida, malantaran astiti bakti miwah ajerih;\n29santukan Widin iragane sujati maraga geni sane pacang masmi.


CONTOH PIDATO BASA BALI Ngemargiang Sad Kertih Antuk Ngelaksanayang Upacara Agama | the Bali Buzz..!!!\nHome » Contoh Pidato , Pidarta Basa Bali » CONTOH PIDATO BASA BALI Ngemargiang Sad Kertih Antuk Ngelaksanayang Upacara Agama\nCONTOH PIDATO BASA BALI Ngemargiang Sad Kertih Antuk Ngelaksanayang Upacara Agama\nPosted by Rah Toem Posted on 10:53 AM with No comments\nNgemargiang Sad Kertih Antuk Ngelaksanayang Upacara Agama\nInggih suksma aturang titiang majeng ring Pangeter Baos antuk galah sane kapaica ring titiang. Sadurung titiang ngelanturang atur pinih ajeng lugrayang titiang ngaturang parama suksmaning manah majeng ring Ida Sang Hyang Widhi Wasa mejalaran antuk nguncarang Pangastung Kara :\nSane wangiang titiang dharma dyaksa panureksa,\nMantuka ring para sisia sane nyarengin pacentokan,\nAsapunika taler Ida dane sareng sami sane ten presida ojah titiang saka siki sane dahat suksmayang tur tresna asihin titiang.\nRing galahe sane becik puniki titiang jaga ngatur uningayang nanginin indik kewentenan Sad Kertih sane patut kemargiang ring jagate puniki. Menawi ida dane sampun uning indik kasuksman Sad kertih punika. Sad kertih punika kawangun antuk kalih kruna, inggih punika Sad miwah kruna Kertih. Kruna Sad madue arti nenem, kruna Kertih madrue arti suci. Dadosne, Kruna Sad Kertih punika madue arti nenem kesucian sane patut kamargiang olih para janane ring jagate puniki.\nEnem kesucian sane patut kemargiang punika nenten ja wenten tios, Atma kertih, Samudra Kertih, Danu Kertih, Wana Kertih, Jagat Kertih, miwah Yana Kertih. Sane kebaos Atma Kertih inggih punika utsaha miara kesucian ring sang atma mangda presida ngawinan parilaksana imanusa mewasta becik. Duaning kewentenan imanusa maurip ring jagate setata keliput antuk maya. Kewentenan maya punika raris ngawinang bingung. Bingung utawi awidya setata nuntun imanusa memargi ring pemargi sane iwang. Yening sampun raris sang atma presida kesuciang, pastika sampun imanusa presida ngeruruh pemargi sane patut.\nInggih ida dane sareng sami sane dahat wangiang titiang, ping kalih sane kebaos Samudra Kertih inggih punika utsaha sane patut kemargiang mangdene prasida keasrian samudra, pasih, miwah pesisi keajegan. Akeh jalaran sane presida kautsahayang minakadi nenten ngelaksanayang pekaryan sane presida ngerusak pesisi napi malih sane ngerusak sekancan sane wenten ring tengahing segara. Pekaryan sane pacang ngerusakin segara utawi sane maurip irika, contoh ipun ngereh ulam ngangge portas, pukat harimau, bom utawi sane tiosan. Iraga dados manusa sane madue pekahyun patutne presida miara keasrian segara ne punika sekadi ring sekala inggih punika nandur taru ring pesisi, nenten ngeruk pasir, tur setata miara sane kebaos terumbu karang. Ring niskala taler patut kemargiang sekadi mapekelem, melasti miwah sane tiosan.\nSane kaping tiga kebaos Danu Kertih. Danu Kertih inggih punika utsaha ngelestaring genah pewetuan toya utawi “sumber-sumber air” sekadi Pesiraman, Tukad, Danu miwah sane lian-lianan. Pastika ida dane sampun uning ring kawigunan toya sane presida ngurip sehananin sane maurip sane wenten ring jagate. Utsaha sane presida kaanggen jalaran mangdane kewentenan danu setata asri inggih punika nenten ngerusak taru sane wenten, turmaning ngemargiang upacara melasti miwah ngaturang pekelem ring tengahing danu.\nSelanturnyane, sane kabaos Wana Kertih inggih punika utsaha ngelestariang kesucian alas sane wenten ring jagate. Kewentenan alas punika presida ngawinan angin sane kairup bersih tur akeh medaging oksigen. Sakemaon wenten taler parilaksana sane ngawinan alase punika nenten asri utawi rusak. Sane pinih ajeng ngawinan usak tetanduran tarune ring alas wantah sangkaning parilaksana I manusa sane lobha. Akeh pisan tarune sane ke bah kaanggen wangunan utawi ke adol sakewanten nenten kesarengan antuk utsaha nandur taru sane kebaos reboisasi. Inggih ida dane, ngiring sane mangkin nyikiang pikahyun tur ngutsahayang mangdane kewentenan wana presida ajeg nyantos riwekas. Indik pemargi sane keangge wyakti akeh pisan sekadi sane sampun sering kelaksanayang minakadi ring niskala setata ngelaksanayang upacara agama sane kebaos tumpek wariga nyabran ngenem sasih. Ring sekala sampunan setata ngusak asik taru turmaning sepatutne iraga setata ngelestariang kewentenan wana utawi alase punika antuk ngelaksayang reboisasi utawi nandur taru pinaka peneduh ring pesisi margi.\nInggih ida dane sane wangiang titiang, sepatutnyane iraga setata mekarya utawi meparilaksana nganutin sastra agama mangdane presida ngelimbakan turmaning ngemargiang Sad Kertih duaning Sad Kertih punika pacing presida ngewerdiang jagat sane santi, asri tur ajeg. Yadiastun iraga wantah presida ngemargiang silih sinunggil, punika sampun presida ngardi kerahayuan, napi malih yening presida ngemargiang sami pastika sehananin byuta nenten pacang wenten.\nRing panegara Indonesia, umat Hindu sampun ngelaksanayang Sad Kertih punika antuk upacara-upacara agama. Silih sinunggil upacara agama sane pinaka jalaran ngelaksanayang Sad Kertih inggih punika Upacara Labuh Gentuh. Sane tiosan wenten taler ngelaksanayang upacara bali Eka Dasa Rudra nyabran satus warsa, Panca Bali Krama nyabran dasa warsa, tawur kesanga nyabran ngenem warsa miwah upacara bali mrebu bumi sane kelaksanayang nyabran siu warsa. Nika sami madue tetujon nyuciang buana agung miwah buana alit utawi microcosmos.\nInggih ida dane pamekasne ring dharma dhyaksa panuresa, kadi asapunika titiang ngaturang nanginin pariindik utsaha sane presida kaangge ngemargiang Sad Kertih. Akeh titiang matur, akeh taler iwang atur titiang. Kirang langkung atur titiang, titiang nunas geng rna sinampura. Pinaka pamuput, sineb titiang antuk ngaturang parama santih.


Madue 30 Rumah Sakit Terakreditasi Internasional miwah 280 Rumah Sakit Terakreditasi Paripurna, Wagub Cok Ace Nyokong Bali Nglimbakang Pariwisata Kesehatan - balitopnews.com\nMadue 30 Rumah Sakit Terakreditasi Internasional miwah 280 Rumah Sakit Terakreditasi Paripurna, Wagub Cok Ace Nyokong Bali Nglimbakang Pariwisata Kesehatan\nDENPASAR, Balitopnews.com - Wakil Gubernur Bali Tjokorda Oka Artha Ardhana Sukawati, nyanggra pangrauh uleman saking General Manager Indonesia Medical Tourism Board (IMTB) Putu Deddy Suhartawan ring Ruang Kerja Wagub Bali, nemonin Sukra Semeng 20 November 2020.\nRing galahe punika, GM IMTB Putu Dedy maosang yening salami puniki Bali kasub pinaka destinasi wisata leisure sane misuguhang kaluihan palemahan wiadin kabudayannyane sane mautama. Nanging, tiosan punika kawiaktiannyane Bali taler madue diversifikasi wisata sane tiosan, sane durung ketah kauningin antuk wisatawan medis. Sangkaning punika, manutnyane Bali taler prasida nglimbakang wisata medis saantukan kategepin antuk makudang-kudang sarana panyokong sane becik.\n"Wenten 280 Rumah Sakit ring Bali sane sampun ngamolihang akreditasi paripurna, makamiwah wenten 30 rumah sakit sane sampun akreditasi internasional, " baosnyane.\nTiosan punika, manutnyane Bali ngawit saking bancana Bom Bali I miwah II kantos sadurung pandemi cobid-19 majanten setata maparidabdab, pamekas ring layanan kesehatan. Sangkaning punika ngawinang akeh krama dura negara sane ngawigunayang ayah-ayahan kesehatan sane kasiagayang ring pulo dewata.\nAyah-ayahan kesehatan sane kawigunayang antuk wisatawan ring Bali majanten matios-tiosan, nanging sane ketah minakadi layanan kosmetik, inggian ring bedah plastik, face implant, face lift, liposuction rauhing ring ayah-ayahan non-invasif. Akehnyane prasida kantos 60 pasien satunggil sasih antuk pangranjingan jinah sangkaning ayahan punika kantos 1.2 miliar.\nSangkaning punika, Dane madue pikayun sapunapi nangiang kawentenan wisata medis puniki ring Bali, mawinan tiosan kasub antuk kawentenan wisata budayannyane, Bali taler dados wisatawa medis ring undagan internasional wiadin domestik.\nNgarepin parindikan punika, Wagub Cok Ace maosang yening potensi pariwisata kesehatan utawi medis puniki kawentenannyane becik pisan, napi malih pariwisata kesehatan kawiaktiannyane pinaka tren pariwisata sane ngadungang pantaraning kesehatan sareng hiburan.\nTiosan punika, Bali taler madue potensi ageng pisan pinaka destinasi pariwisata kesehatan global, utaminipun mapaiketan ring wellness (kebugaran). Wenten sawetara 3.200 wellness centers ring Bali pinaka pusat pengobatan herbal tradisional wiadin spa. Nanging wantah wau akidik sane prasida nagingin standar fasilitas kesehatan. Sangkaning punika taler, parindikan punika patut kapikayunin becik yening jagi nglimbakang pariwisata kesehatan ring Bali.\nKaluihan utama Bali mapaiketan ring destinasi wisata kesehatan wantah ring kaluihan palemahan jagat Bali saha genahnyane taler dahat becik pinaka destinasi wisata eksotis mategepan antuk kabudayan sane dahating mautama. Napi malih, prabea sane kakeniang ring pusat kesehatan Bali kawentenannyane nenten banget mael sekadi ring panegara tiosan pamekas ring panegara sane sampun maju.\nSangkaning punika, Wagub Cok Ace ngaptiang, antuk kawentenan pamikayun saking IMTB sajroning nglimbakang wisata medis ring Bali, prasida mamargi antar saha majanten jagi kasokong antuk Pemprov Bali. “Nanging sane patut kauratiang wantah sapunapi misuguhang parindikan sane nenten prasida kapanggihin ring wewidangan tiosan, mawinan prasida masaing sareng panegara tiosan”, Dane nyutetang. (Gix_)


Dharma Wacana | Semeton Jambe\nI Wayan Arsa Dana\nDharma Githa MP3\nDharma wacana mawit saking saking kruna Dharma lan Wacana. Dharma inggih punika tata laksana, pakerti sane becik sane mahutama sane ngaryanin jagat puniki, kahuripane puniki state santhi state ngamolihang karahayuan lan karahajengan. Wacana inggih punika bawosan, sane kabkigbagang olih parajanane utami jatmane puniki asiki dados pamicar lan sane lianan dados pamiragi. Dadosne dharma wacan maartos babawosan sane ngenenin indik tata laksana,tata susila, prakerti taler ngenenin indik agama sane matetujon nyobyahang daging agama mangdane parajanane state uning ring agamane lan magdane sidha ngalaksanayang daging agamane ring kahuripane. ring sor inggih punika pinaka conto dharma wacana :\nPamargin Bhaktin Ring leluhur\n”Om Awignamastu Namah Sidham”.\nAngayu bagia katur majeng ring para jana makasami pamekas majeng ring panureksa sane banget subagin tityang, para pamilet pacentokan Dharma Wacana Sane tresnanin tityang.\nRing galahe sane becik puniki tityang Diah Puspita Dewi jagi pacang ngaturang wacana indik Pemargin Bhaktin Ring Leluhur sane banget maguna ring kahuripane puniki. Nanging Sadurungnyane ngiring sareng – sareng Ngturang pangstiti majeng ring idha sang paramakawi mogi sangkaning sih ida ledang ngamertanin pamargin pacentokane puniki malarapan antuk panganjali umat.\n“Om tryam Bhakam Ya Jamahe\nsughandim pusti Wardhanam\nUrwharu Kham ia Bhandanat\nMrtyor muksi ya mamrutat”.\nSubhakti majeng ring leluhur mungguing katuju ring Idha hyang widhi banget kabuatang ring kahuripane meagama ring jagate puniki pamekas majeng ring agama Hindu, riantukan sangkaning sih para leluhur sami iraga sidha metuhu dados manusa ring jagate puniki.\nSubhaktin ring leluhur ring jagate puniki wenten sane nglaksanayang subhakti antuk:\n1.\tsaking manah suci riantukan bhaktine kalaksanyang paragan sane kawastanin Ekanta\n2.\twenten sane ngalaksanyang sareng kramane sane kawastanin Samkirtanam\nNglaksanyang bhakti ring leluhur makeh caran ipu sane kaanggen, peteh minakadi Ngaturang subhakti majeng ring idha sang hyang widhi, nenten je pateh sabilang kulawarga utawi dadya ring genahe sane siosan. Niki nenten je iwang, ngalaksanyanayang subhakti punika mangdane nenten lempas sareng Iksha, Sakthi, Desa lan Kala. Nanging sane utama inggih punika sampunang lempas saking Tattwa utawi tata cara ngalaksanyang puja majeng ring para leluhur ipun.\nMinakadhi krama Hindhune ring Lombok Barat wenten sane ngaturang pangubakti majeng ring leluhur utawi Dewa Piaran ipun sane kawastanin Upacara Ngesange.\nSekadi sane kalaksanyang olih kramane ring lombok punika patut kalastariang santukan Sadurung Mikukuhin rasa bhaktine ring idha sang hyang widhi, patut ngukuhin bhaktine sane betenan santukan minakadi ngewangun paumahan saurung pondasi punika becik pstike nenten becik juga umah punika kajujukan.\nSakadi sane sampun kasurat ring Mantra Reg. Veda X.15 1 ngantos 12 kasobyahang indik:\n“ ngalaksanyang puja majeng ring para leluhur sane matetujon jagi pacang mikikuhin bhakti ring hyang widhi”.\nLan ring Bhagawad Githa Kasobyahang malih malih pakinkin subhaktin ring leluhur sekadi :\n“ yening ngalaksanyang bhakti majeng ring Bhuta kemanten pastika Bhuta sane ktampi, yening ngalaksanyang bhakti majeng ring para leluhur kenmanten pastika wantah ngantos leluhur manten katampi. Yeng majeng ring dewa ngantos dewa manten sane pacang katampi. Lan sapasira sane nagturang bhakti majeng ring hyang widhi pastika katiba ring sang hyang widhi”.\nSantukan ipun ngaturang bhakti majeng ring bhuta,leluhur ,lan dewa santukan jagi pacang mikukuhin bhaktine rig Hyang Widhi.\nWenten malih sloka ring Manawa Dharmasastra sane nyobyahang indik subaktin ring para leluhu sane daging ipun kirang langkung :\n“ bhakti ring leluhur mangdane kalaksanayang dumun sadurung ngaturang bhakti ring hyang widhi. Riantukan bhakti ring para leluhur punika sane pacang mikukuhin bhakti ring hyang widhi\nBhakti majeng ring idha sang hyang widhi sane daat mautama. Bhakti sane sampun lianan inggih punika anggen ngukuhin bhakti majeng ring idha.\nBhakti ring leluhur patut katatasang dummun sadurung natasang bhaktine sane mahutama. Yening sampun bhakti ring leluhur pastika ngamolohang Kirti, Ayusa, Bala lan Yasa. Sakadi sane kasurat ring cakepan sarasamuscaya sloka 250, sane daging ipun:\n“Abhivaadanasiilasya nityam Vrdopasevinah,\nCatvaari tasya vardhante kiirtiraayuryaso balam”.\n“ phala majeng ring siara sane ngaturaang bhakti majeng ring leluhur wantah papat inggih punika Kirti, Ayusa, Bala lan Yas. Kirti maartos kasub, ayusa maartos dirgayusa, panjang tuwuh ipun, Bala maartos bayu(urip) ring kahuripan, lan yasa maartos ngalaksanayang yasa ring kahuripane sane mangkin. Inggian ipun jagi pacang(sempurna) dados phala bhaktine ring leluhur.\nKirti ipun nente je Pateh ring kasub kasub santukan kasub nike dados kaarosang becik lan nenten becik. Nanging kasub nike kasub santukan ipin nagalksanayang dharma. Dahat utama lan dharmane sane kalaksanayang. kasub nenten je tatujon ring ngalaksanayang dharma, kasub nike santukan phalaning karma saking idha sang hyana widhi.\nAyusa nenten pateh sareng panjang yusa nanging sane kasambat panjang yusa inggih punika kawikanan ngangge galah ring kahuripane angge ngalaksanyang dharma, yening ring kahuripane puniki nenten ngalaksanayang dharma pateh ipun nenten je maurip idupnyane pateh sareng jatma seda.\nBala inggih ipun kawikanan bayu utawi urip. Jatma sane wikan utawi maurip inggih punika jatma sane becik ring angen lan ring angga. Nyidayang nempasin pamiweh kahuripane sane mekeh kawentenan pamewehne.\nLan malih asiki phalane sane kaping papat inggih punika Yasa. Ngamolihang galah jagi pacng maparilaksana becik banget meweh napi malih wenten sane tan seneng ring sang sane maparilaksane becik pastika jagi pacang ngalintangin ipun. Nanging majeng ring para krama sane nagturang subakti majeng para leluhur madasar jagi pacang ngaturang bakti ring sang hyang widhi pastika ngamolihang phala sane kaswecani olih ida sang hyang widhi wasa.\nSane mangkin niring dasarin ngaturang subhakti majalaran antuk ngukuhang bhaktine sane dumunan sadurunge nantasang bakthine ring sang hyang widhi riantuka sane sampun kasobyahang olih ring cakepan manaawa dharma sastra, bhagawad githa, lan sarasamuscaya iraga nenten sidha tatas ngaturang bhakti sane becik majeng ring idh sang hyang widhi sadurunge becik pabaktine ring bhuta(bhuwana), pitara(leluhur) lan dewa dewi. Sane pinih untat aturang tityan g inggih punika sampunang lempas majeng ring piteket leluhur yening jagi pacang ngrajegang jagat santukan makeh piutang i raga majeng ring para pitara, yening nenten leluhur i raga dumun pastika i raga nenten prasidha metuhu ring gumine.\nUntatin tityang antuk parama santih.\nyening pacang ugi nruenang file niki download manten driki…..\n« Yadnya Ramalan Sabdo Palon Naya Geng Gong »\nCategories : Agama Hindu\nArsip Select Month August 2011 (1) November 2010 (1) October 2010 (1) September 2010 (2)


Putri Koster Ngajiang Becik Kolaborasi Penyair sareng Perupa ring Buku 'Gajah Mina' - balitopnews.com\nDENPASAR, Balitopnews.com - Putri Suastini Koster sane ketah kauningin pinaka penyair ngajiang becik alih kreasi puisi, lukisan miwah sketsa asil kolaborasi penyair Dewa Putu Sahadewa sareng perupa Made Gunawan sane kaunggahang ring buku puisi ‘Gajah Mina’.\nPanampen becik punika kabaosang ri kala Dane nyarengin pamargin acara timbang pandang alih kreasi puisi, lukisan miwah sketsa sajeroning buku puisi ‘Gajah Mina’ sane kalaksanayang antuk hybrid, ngadungang offline sareng online.\nNarawakya miwah pamilet sane rauh ring Ruang Sinema Gedung Ksirarnawa Taman Budaya Provinsi Bali kawatesin kawetenannyane. Putri Koster nyarengin antuk daring saking ruang kerja ring Gedung Jayasabha, miwah pamilet tiosan ngamiletin antuk daring saking genah soang-soang.\nPutri Koster maosang antuk kawentenan buku puisi ‘Gajah Mina’ dados bukti yening pandemi Covid-19 nenten ngareredang kreativitas seniman Bali sajeroning makarya reriptan seni. Manutnyane, kreativitas sane kacihnayang antuk para seniman wiadin budayawan Bali ring tengahing pandemi majanten pinaka parindikan sane dahat becik saantukan mapaiketan sareng pangupaya nyaga imun tubuh. “Ri kala seniman makarya reriptan, jagi prasida ngwetuang rasa bagia saantukan madasar antuk kalascaryan. Punika majanten jagi ngicen pawesana becik majeng imun makamiwah sradha bakti majanten mangda taler setata kukuh ring tengahing pandemi,” baosnyane.\nMapaiketan sareng alih kreasi lukisan sareng puisi sane kaunggahang ring buku puisi, Putri Koster nureksain pinaka parindikan sane dahat becik. Saking pengalamannyane pinaka penyair, inspirasi sajeroning nyurat puisi majanten seringan metu ri kala manggihin lukisan, foto wiadin gambar.\n“Ri kala nyurat puisi, titiang ngrasayang akeh pisan inspirasi sane metu ri kala manggihin foto utawi lukisan. Ri kala nyantenang foto sane ngambil unteng gothic, jagi ngawetuang puisi sane serem. Punika taler yening nyantenang foto wiadin gambar pemandangan jagi prasida ngwetuang puisi sane romantis. Banggeang rasa wiadin emosi metu ring angga sarira mawinan prasida ngamedalang puisi sane dahat ngulangunin,” baosnyane.\nSaking pengalaman punika, Dane uning pisan indik sapunapi sane karasayang antuk penyair Dewa Sahadewa sane kantos kadaut kayune makarya sesuratan puisi risampune nyantenang lukisan pikaryan perupa Made Gunawan. Dane ngaptiang, kolaborasi kalih seniman puniki dados tetuladan seniman sane tiosan, mawinan prasida ngawetuang alih kreasi sane tiosan, mawinan sayan wibuh kawentenan susastra sane wenten, inggian marupa puisi wiadin lukisan. Tiosan punika, reriptan luih sekadi puniki kaaptiang prasida ngawirangang kayun para yowana mawinan sayan kadaut ngwacen puisi saha nenten raris akehan katiben gatra hoax sane akeh kapanggihin ring media sosial.\nIstri saking pamucuk jagat Bali puniki taler nguningayang yening sane mangkin wenten uratian saking Gubernur Bali Wayan Koster majeng pangupaya ngelimbakang seni non-tradisi sane sadurungnyane kirang kauratiang.\nDane maosang, Pemprov Bali ngicen genah saha galah sajeroning nglimbakang seni-non tradisi melarapan antuk Festival Seni Bali Jani. “Pemerintah sampun ngicen genah, sane mangkin swadarman seniman wiadin budayawan sajeroning nagingin genah sane sampun kacumawisang melarapan antuk reriptan sane luih napi malih kantos prasida go international,” Dane ngawewehin.\nTiosan melarapan antuk Festival Seni Bali Jani, Pemprov Bali taler sampun ngawitin pewangunan Pusat Kebudayaan Bali ring Gunaksa, Kabupaten Klungkung sane karencanayang prasida puput ring warsa 2023. Dane maosang, kawentenan Pusat Kebudayaan Bali puniki majanten jagi ngicen pawesana becik majeng para seniman wiadin budayawan Pulo Dewata sajeroning ngawetuang reriptan-reriptan sane mautama.\nPenyair Dewa Putu Sahadewa ngaturang suksma antuk panyanggra becik saking Putri Koster. Dane maosang, buku puisi Gajah Mina wiwilan ipun kadasarin antuk lukisan Gajah Mina pikaryan Made Gunawan. Lukisan sane nyaritayang indik kawentenan makhluk mitos ring tengahing segara sane banget ngadautin kayun Sahadewa.\nMetu rasa sane matiosan karasayang Sahadewa ri kala manggihin pikaryan Gunawan mawinan samian puisi prasida kakaryanin selami asasih. Kolaborasi puniki sayan ngadautin saantukan makudang-kudang lukisan Gunawan prasida kakaryanin pinaka panyawis saking reriptan puisi Sahadewa.\nPanyanggra becik majeng kolaborasi penyair sareng perupa puniki taler kabaosang kritikus sastra Prof. Dr. Nyoman Dharma Putra. Dane maosang yening reriptan puniki pinaka pasatmian, pinaka dialog estetik kalih seniman sane prasida ngawetuang reriptan dahat luih. “Ring pikaryan puniki, ngawetuang buku puisi sane kadasarin antuk lukisan. Ring selanturnyane tiang ngaptiang wenten lukisan sane wiwilan ipun madasar antuk puisi,” pangaptinnyane.(gix)


Tetikesan lan Contoh Puisi Bali Anyar - Teknomu\nTetikesan ngawacen puisi Bali Anyar\nTatikes Ngwacén Puisi Bali Anyar\n• Wirasa inggih punika puisi ngrarasayang daging miwah unteng puisi sané jagi kwacén,sekadi ksinatrian, kalulutan, kaasrian, ka,asrian, kritik sosial.\n• Wirama inggih punika suara miwah intonasi rikala ngwacén puisi mangda anut ring dagingipun.Ring dija patut suarané alus banban, keras tur kapireng.\n• Wiraga inggih punika paripolah angga sarira manut ring wirasa puisi sane kawacén.\n• Wates lengkara inggih punika tanjek bebaosang mangda sumeken, tetuek, miwah unteng\npikayun sajeroning mapuisa.\n• Semita inggih punika sebeng, raras, miwah semita rikala ngwacen puisi.\nTeges miwah Kawéntenan Puisi Bali Anyar (modéren)\nPuisi ring sastra Bali anyar (modéren) nénten ja matiosan ring puisi sané wénten ring sastra Indonésia utawi sastra-sastra saking duranagara. Santukan puisi Bali anyar (modéren) kasujatiannyané mawit saking panglingbak kasusastraan ring dura negara. Manut Tarigan (1984: 4) kruna puisi punika mawit saking basa Yunani ‘poesis’ sané mateges ‘mangripta’. Mangripta iriki mapaiketan ring sahananing rariptan sané maprakanti ring wawidangan seni. Sayan sué teges\npuisiné punika sayan nguredang, sané dumun mateges mangripta (menciptakan) kasuén-suén dados sahananing pangriptan sané mapaiketan ring seni sastra utawi ngolah kruna mangda dados lengkara manut wirama (rima, irama, sajak) miwah basita paribasa (kata kiasan).\nNurgiantoro (2005: 26-27) taler maosang indik puisi wantah sahananing susastra sané madaging kalengutan basa mangda prasida nincap molihang kalanguan (langö). Basa sané kaanggén nyurat\npuisi wantah basa sané cendet, lengkarané nénten ja panjang nanging prasida ngwedar dagingdaging pikayunan sang sané nyurat. Nincapang sahananing kawigunan basa mangda jakti-jakti ngamolihang rasa sané ngulangunin.\nPanglimbak puisi Bali anyar (modéren) nénten prasida kapasahang ring kawéntenan pendidikan formal utawi sekolahan sané kawangun olih pamréntah Welandané. Para jana ring Bali sané\npolih galah ngruruh kadiatmikan ring sekolah-sekolah Welanda polih paplajahan sastra modéren sané nglimbak ring Barat utawi Eropa. Sané patut titénin, kawéntenan puisi Bali anyar (modéren)\nmatiosan pisan ring kawéntenan puisi ring sastra Indonésia.\nYening ring sastra Indonésia, puisi sané modéren punika wantah panglimbak saking puisi Melayu tradisional utawi pantun. Matiosan pisan ring kawéntenan puisi Bali anyar (modéren) sané embas jakti-jakti saking adaptasi puisi modéren ring Barat. Nénten wénten proses transisi sakadi ring sastra Indonesia. Puisi Bali anyar (modéren) doh mabinayan\nring puisi Bali purwa (tradisional). Yéning ring puisi Bali purwa (tradisional) wénten uger-uger sané ngiket wangun puisiné punika utawi kasengguh padalingsa, métrum, miwah guru laghu. Sang\nsané jagi nyurat nénten dados lempas saking uger-uger sané sampun katami saking nguni. Nanging ring puisi Bali anyar (modéren), nénten wénten uger-uger sané ngiket wangun puisiné, sang kawi\nbébas pacang ngwedar rasa.\nUger-uger ring puisi Bali purwa nénten dados lémpasin, santukan punika mapaiketan ring tembang utawi wirama sané jagi kaanggén nembangang puisiné punika. Matiosan pisan ring puisi Bali anyar (modéren) sané nénten wénten uger-ugernyané. Saking tabél ring ajeng, prasida\nkacingakin pabinayan puisi Bali purwa ring puisi Bali anyar (modéren). Puniki nyihnayang, puisi Bali anyar (modéren) nénten ja turunan utawi transisi saking puisi Bali purwa (tradisional). Puisi\nBali anyar (modéren) embas saking panglimbak puisi Indonésia miwah Barat. Nanging indik daging utawi unteng pikayunan ring puisi Bali anyar (modéren) nénten ja prasida lémpas ring budaya, adat, miwah kahanan jadma Baliné.\nPuisi Bali anyar (modéren) sané kapertama embas duk warsa 1959, duk punika medal puisi sané mamurda “Basa Bali” pakardin Suntari Pr. Puisiné puniki medal ring Majalah Medan Bahasa,\nNo. 1, tahun 1969. Puisiné puniki katah kabaos pinaka tonggak embasnyané kahuripan puisi Bali anyar (modéren), yadiastun kantos mangkin durung tatas kauningin sapa sira sujatiné Suntari Pr.\nNgwacén puisi nénten ja pateh sakadi ngwacén sasuratan biasa, santukan puisi punika mapaiketan sareng wirama (rima miwah irama) miwah Bait taler Larik. Sadurung ngwacén puisi mangda kauningin dumun uger-uger sané patut resepang rikalaning ngwacén puisi. Yéning sampun ngamargiang sakadi napi sané dados uger-uger, pastika sampun ngamolihang pangrasa sané manut\ndaging puisi sané kawacén.\na. Wirasa utawi Interpretasi\nPinih riin sadurungé ngwacén, patut resepang dumun suksman, wirasan utawi unteng pikayuna ring puisi sané jagi kawacén. Napiké puisi punika madaging indik kalulutan, kasengsaran, utawi sané tiosan. Yéning tan tatas uning ring suksman puisiné punika, sinah pacang sukil rikala jagi ngwetuang rasa. Kénten taler napi daging puisi punika sinah nénten\nprasida kauningin olih sang sané mirengang\nb. Wirama utawi olah vokal\nYéning sampun tatas uning ring wirasan puisi sané jagi kawacén, patut anutang\nmangkin ring wiraman suara rikalaning ngwacén. Ngwacén puisi patut nganutin tempo, intonasi, miwah artikulasi. Tempo punika mapaiketan ring ngolah suara, ring sapunapi banban, ring sapunapi cepet, taler ring sapunapi masandekan. Intonasi punika mapaiketan ring sapunapi masuara keras, ring sapunapi masuara alon, nganutin pangrasa ring puisi\nsané kawacén. Artikulasi punika mapaiketan sareng ngucapang kruna-kruna ring puisi, mangda jakti tatas nénten saru gremeng, mangdané nénten wénten iwang penampén ring sang sané mirengang santukan sang sané ngwacén nénten tatas ngucapang kruna utawi lengkara ring puisiné.\nc. Semita/ Raras, Wiraga utawi gerak tubuh\nRikala ngwacén puisi, semita miwah wiragané patut anutang ring wiraman suara miwah ring wirasan puisiné sané kawacén. Yéning suksman puisiné indik kasengsaran, patut wiraman suara, semita miwah wiragané mangda anut sakadi anak kasengsaran. Yéning sampun asapunika sinah prasida papacan puisiné pangus, lengut tur nglangenin.\nd. Wates Lengkara\nMangda jakti tatuek babosan utawi unteng pikayun sané wénten sajeroning puisi,\npatut tatasang ugi ring dija patutné babaosané/papacané majanggelan utawi mararian.\nSajabaning punika rikala majanggelan sang ngwacén polih mangsengan (ngatur napas).\nPrevious article Hukum Pindah Agama Dalam Hindu\nNext article Soal Ulangan Akhir Agama Hindu Kelas 1 SD


Sang Subali Mayuda Lawan Sang Sugriwa | bliyanbelog\nBrowse » Home » Itihasa » Sang Subali Mayuda Lawan Sang Sugriwa\nWenten katuturan Rsi sane kalintang pradnyan maparab Begawan Gotama lintihang Brahmana Putra. Ida madue putra tigang diri, sane mapesengan : Sang Subali, Sang Sugriwa miwah Diah Anjani. Biang Idane maparab Dewi Naraci. Munggwing kesaktian Sang Subali miwah Sang Sugriwa sampun kaloktah tur kasumbung ring jagate, nyidayang ngasorang Sang Prabu Rahwana ratune ring Alengka, sane kabawos sakti mandraguna. Sang kalih punika karuruh olih Ida Bhatara Indra, sawireh kapikayun antuk Ida wantah Sang Subali sane nyidayang nandingin Sang Mahesa Sura miwah Sang Jata Sura, sane kabawos purusa parikosa.\nNah, apanga I Dewa tatasuning teken bapane mai tusing ja ada len lakar ngidih tulung teken Dewa. Ne ada musuh bapane ane marupa raksasa maadan I Mahesa Sura maumah di gunung Kiskendane. Ida manyama, ajaka dadua tur polih panugrahan Dewata. Duaning asapunika, dados makarua raksasane punika, pada sakti mawisesa. Raksasane punika, tan prasida, kakalahang baan sarwa senjata. I Dewa, sareng kalih idihin bapa tulungan lakar nyiatin I Raksasa Mahesa Sura, muah adine ane maadan I Jata Sura. Yening sida, baan I Dewa ngematiang I Raksasa makarua, bapa lakar ngicen I dewa anak istri ayu pianak bapane ane maadan Dewi Tara anggon Dewa rabi. Risampune wenten runteh pangandikan Ida Bhatara kadi asapunika, raris Sang Subali muah Sang Sugriwa ngandap kasor pranamia matur saha nyembah pacang ngiring titah Ida Bhatara Indra.\nRiwus punika, raris Sang Kalih maksat makeber ke ambarane. Tan asue angulayang ring ambarane, kancit sampun rawuh ring Jaba Puri Kiskendane. Ritatkala punika Sang Subali makinkin lan siaga pacang nyiatin I Raksasa, ketengah goane, nanging sadurung ngeranjing ke tengah goane Sang Subali mabesen teken Sang Sugriwa. Asapuniki daging pabesen Sang Subali,"Adi, adi Sang Sugriwa dini adi nyaga, sapetekan beline. Sampunang pisan adi tuna yatna tur waspada. Nah, ne ada patinget beline yen ada getih barak maleset ke bungas goane sinah I Mahesa Sura muah I Jala Sura ane mati. Ditu adi apang enggal ngalih beli ketengah goane. Nanging yening ada, getih Putih maleset kebun gas goane, sinah beli ane mati, apang enggal adi nyampet bungas goane tur melaib". Sang Sugriwa matur pranamia satinut ring pabesen Sang Subali.\nSesampune wus ngandika ring arine, raris Sang Subali ngeranjing ke tengah goane. Irika raris Sang Subali mayuda ngarepin I Raksasa, makarua biih dewa ratu agung rames pesan siate, saling limpad, saling ungseng, saling kaplokin tur maruket. Sakewanten raksasa kalih punika, polih panugrahan luwih, yadiastun ping kuda, kapademan taler sida maurip malih, jantos kemewehan Sang Subali ngarepin. Siate wiakti sayan-sayan ngeramesan pisan. Duk punika wenten galah sane becik, Sang Subali polih nyambak bokne Sang Mahesa Sura miwah Sang Jata Sura.Irika raris I raksasa, kalih punika kapaluang tur kaantepang ngantos sirahnyane bencar tur enyag, polonyane makecrot maadukan sareng rahnyane. Sang Sugriwa raris nyingak wenten rah putih maadukan sareng rah barak mesu saking tengah goane. Mewastu kagiat kayune Sang Sugriwa ngantenang parindikane punika. Katarka rakane sampun seda, kamatyang olih musuhe sane kabinawa. Duaning asapunika wenten ring pakayunan Sang Sugriwa nyampet bungas goane antu batu sane ageng.\nWus punika raris Sang Sugriwa mapikayun jagi ngungang indik pemargin yudane ring Ida Bhatara Indra. Digelis raris Sang Sugriwa malesat ke ambarane nuju Indraloka. Tan asue kaceritayang sampun Sang Sugriwa rawuh ring Suarga tumuli nyogjog nangkil ring Bhatara Indra sarwi ngaturang sembah pangubakti maduluruang atur, "Inggih Ratu Bhatara Indra, musuh palungguh I Ratu sampun padem, mayuda sareng belin titiange Sang Subali. Sakewanten titiang sebet pisan, santukan belin tiange taler ngemasin antaka." Ida Bhatara Indra kalintang sungsut pekayunan Idane mirengang atur Sang Sugriwa sekadi asapunika. Raris nyawis nimbal ngandika minakadi Ida Bhatara Indra sada banban, "Udug Dewa, Sugriwa, Bapa banget merasa sedih baan sedan belin I Dewane. Sedan belin I Dewane mula nyalanang darmaning kesatria, bagia pisan makadi I Dewa kantun maurip. Ane jani apang tusing Bapa linyok teken semaya tur Nitiyawacana, I Dewa serahin Bapa Dewi Tara, maka cihna satya wacanan Bapane tekening I Dewa ajaka dadua, duaning I Dewa prasida ngalahang musuh Bapane I Mahesa Sura lan I Jata Sura. Sakewala yan Sang Subali tusing seda, mula belin ceninge ane patur nerima upahne. Sang Sugriwa raris matur pranamia,"Inggih Ratu Bhatara, daging paican Bhatara sane dahat mautama puniki jagi tunas titiang".\nCritayang sane mangkin Ida Sang Sugriwa ngulurin kaulangunan ring Suarga Langen Cita sareng rabine Dewi Tara. Ida Sang Subali kantun ring goa Kiskendane. Sue Ida nyantos pangrawuh sang Sugriwa pacang nyambut ketengah goane, nanging nenten marawat. Duaning asapunika irika raris Ida nampekin bungas goane, pamargine nuut trebesan toyane sane marginin Ida duke ngeranjing ke tengah goane. Ida nenten uning bungas goane kasampet olih Sang Sugriwa. Kapakayun olih Ida pang ngarereh margi. Riantuk sue durung ngacundukang jagi medal, mawastu 'duka Ida Sang Subali raris kagebug tarib goane jagi anggen margi, ngantos tembus kaduur goane. Sesampune rauh ring sisi, raris Ida mawali tedun ngungsi bungas goane pacang matemu ring arine. Tangkejut kayun Ida santukan Sang Sugriwa nenten kantun ring bungas goane utawi sisi goane tur bungas goane masampet antuk batu ageng lan kaseng-seng antuk punyan kayu ageng-ageng. Irika raris duka kayun Sang Subali. Bes keliwat brangti lan dukan Idane, bungas goane kagebug antuk tangan mawastu dekdek batu pangampet goane. Sang Subali raris ngeranjing ke tengah goane ngetep tanduk muah caling Sang Mahesa Sura lan Jata Sura pacang kaanggen bukti katur ring Ida Bhatara Indra. Raris Ida umiber ke ambune nuju Indraloka, nyorjor nangkil ring ajeng Ida Bhatara Indra, sane sedek ketangkilin antuk Rsi muah Gandarwane sami. Kagiat Ida Bhatara Indra nyingak, santukan Ida Sang Subali kasengguh sampun seda. Tan dumadi mangkin jeg rawuh ring ajeng Ida, sandi ngaturang tanduk Sang Mahesa Sura miwah caling Sang Jata Sura. sang Subali raris nguningayang Ida kasep tangkil, santukan muaran goane kasampet olih Sang Sugriwa mawastu sane nenten mrasidayang medal saking goane. Ida Bhatara Indra kemengan tur dahat sungsut sarwi ngandikaalon, "Uduh Sang Subali dahat suksma Bapa teken I Dewa, baan I Dewa polih di payudan ngematiang musuh Bapane, mewastu ngardinin kerahajengan suargane. Bapa mara uning, sawireh adin ceninge Sang Sugriwa rauh tangkil nguningan indik ceninge suba mati. Sapih siate ngelawan I Mahesa Sura. Sawireh keto aturne Sang Sugriwa dadine Dewi Tara serahang Bapa teken I Sugriwa. Bapa tusing dadi cedok teken subaya. Dadine Sang Sugriwa sampun merabian ngajak Dewi Tara di Suargan Langencita. Sang Subali raris matur,"Inggih Ratu Bhatara yening asapunika titiang pacang matemu ring adin titiange.\nPramangkin Sang Subali malesat nuju genah sang Sugriwa ring Taman Indraloka sane kasub kaasrian lan kaluihannyane. Kacarita sane mangkin Sang Subali dahat wirasa pisan ngandika ring Sang Sugriwa, " Ih cai Sugriwa, pesuang iban caine, ne Subali ane sengguh cai mati lakar ngajak cai masiat. Kai dot pesan ngiwasin kenken goban bojoge ane nista malaksana corah digumine. Jeg cai memongah nunas upah Widiadari. Lamun saja cai prewira jani edengan ksatrian ibane. Ne I Subali lakar nandingin, yen saja cai nyidayang ngematiang deweke, ditu mara cai maadan prewira sakti mawisesa". Wawu kapireng pangandikan sang Subali olih Sang Sugriwa asapunika, kalintang sungsut kayun Idane sarwi mapakayun-kayun, "Sinah beli Sang Subali rauh, idewek lakar nyadia pesan mati di pasiatan, negtohang kesaduan nindihin kapatutan sawireh sujatine mula getih putih ane meleset ka bungas goane. Kenken bayane ane lakar nibenin dewek lakar katatakin dewek, sawireh ngarepin I Beli sinah suba lakar tusing nyidayang. Yen dewek jeg nungkul nunas pangampura tekening I Beli lek deweke, miribang I dewek makardi ane tan patut. Buina dewi Tara suba kadung juang anggon rabi. Yen serahang Dewi Tara, kenken ya ucap jagate ngantos juang anggon rabi kangen teken urip. Beh tan mapikenoh pesan idupe, lasian I dewek mati katimbang enu hidup dadi kakedekan gumi." Sapunika kayun sang Sugriwa raris magebras ninggal rabine.\nSang Sugriwa raris nyaritayang rakane mayuda Ida santukan kaliput antuk duka ical baktin idane meraka, metu keneh jengah ring kayun idane tan dumade sampun jek maruket, sading gelut, saling tuuk antuk naka, tur saling gugut. Akeh wewangunane ring LangenCita rebah, taru-tarune irika taler balbal, panglantes, pasah mamasah ring timpal-timpal nyane antuk gejeran yudane pada ngangobin. Para dewatane sami pada nonton Ida Dewi Tara ibuk kayun idane nenten keni antuk Ida ngelingan rabine, santukan Sang kalih pateh warnane miwah kasaktiannyane. Ida Bhatara Indra kalintang kosak ring kayun sarwi nangsekin Sang Wenara Kalih tur ngandika, "Uduh Dewa makarua, siat I Dewane ngangobin pisan, liu wewangunane dini uug, tetamane telah balbal mewastu ilang keasrian Suargane baan I Dewa ajak dadua. Yen Tusing dadi belasang Bapa siat ceninge, kemu cening megedi uli Suargan, di mayapada tugtugan siat ceninge." Asapunika pangandikan Ida Bhatara Indra, nanging tan karenga olih sang mayuda, bilih bilih sayan-sayan rames yudane, saling pantigang, Sang Sugriwa kabayang-kabayang, tur katales utawi kateteh tangkah nyane mawastu nenten mrasidayang makiba. Sang Sugriwa kabtbat olih rakan idane sang Subali sarwi nyangkuak cokor Sang Sugriwa raris kauyeng tur kapantigang ring batune. Sang Sugriwa meras ring raga kakasorang, sarwi nangis, raris ngandika, "Uduh beli Sang Subali, tiang merasa teken dewek durusan sampun pademan tiang. Sakewanten sedereng tiang padem wenten hatur tiang amatra ring beli napi mawinan tiang nyampet bungas goane, duaning tiang eling ring pabesen beline sadurung mayuda, beli ngandikain tiang, yan ada getih putih pesu uli goane, ento pinaka cihna beli mati. Asapunika piteket beline ring tiang. Riantukan duke punika wenten maleset getih putih mecampuh barak meliah saking goane, manahang tiang beli sampun seda sareng Sang Mahesa Sura lan Jata Sura. Irika raris digelis tiang ngempet goane, santukan eling tiang ring pangandikan beline, raris tiang nangkil ring Ida Bhatara Indra nguningayang indik beline sampun seda. Boyaja sangkaning tiang mamanah corah, pacang ngedotan upah widiadari. Mangkin beli kantun maurip, saking iwang penarkan tiange patut tiang pademan. wantah beli sane patut mancut urip tiange. Sakewanten Dewi Tara sane sampun anggen tiang somah aturang tiang ring beli anggen ipun panyeroan."\nAsapunika munggwing atur Sang Sugriwa sarwi ngembeng-ngembeng panyingakan Idane. sang Subali mireng atur sang Sugriwa ngetus kayun. Riantukan asapunika pramangkin jek enduk tur meneng ngetel toyan panyingakan idane santukan eling ring raga masemeton winaluya sepite. Wus punika raris Ida nyawis atur arin Idane,"Uduh adi sang Sugriwa mara beli inget, saja beli pelih ngeraos teken adi. Mula sangkaning pituduh Ida Sang Hyang Widhi beli adi wirasa mesiat ngajak nyama. Nah, ne jani beli suba inget teken awak. Unduke ibusan jalan engsapang, jalan ane jani nangkil ring Ida Bhatara Indra nunas geng rene pangampura baan iwang beline ngerusak Indra Lokane".\nSane mangkin kabaos raris sang kalih tangkil ring Ida Bhatara Indra, nunas ampura Ida Bhatara Indra kalintang ledang pakayun Idane rikala Sang Wenara kalih rauh tangkil. Risampune sang Kalih pranamia ring ajeng Ida Bhatara Indra, raris Ida ngandika, "Uduh cening makarua, Bapa lega pesan nyingak sapangrawuh ceinge tur suba adung tur asih kinasih ngajak nyama." Risampune wenten wacana Ida Bhatara Indra sakadi asapunika raris Sang Subali matur dahating pranamia pisan,"Inggih Ratu Bhatara boyaja wenten tios titiang sareng adin titiange nunas geng renesinampura, santukan laksanan titiange nyungjkanin kayun Bhatara Bhatari ring Suargan, semaliha purun titiang ngerusak Suargane. Mantukan asapunika Ratu, banget pinunas titiang mangda Ratu Bhatara ngampurayang sikian titiang sareng kalih. Sane mangkin titiang sampun eling, titiang mayuda ajak nyama mawit antuk manah momo angkara. Sane mangkin bangyang sampun ipun sane ngambil Dewi Tara anggen ipun somah, santukan sampun puput kawidi-wididanain, selantur ipun adin titiange Sang Sugriwa jagi wehin titiang Kraton Kiskandane mangda ipun ngadeg Ratu sareng somah ipune." Sesampune wenten atur Sang Subali asapunika, Ida Bhatara Indra ledang pisan mirengan, sarwi ngandika banban, "Nah yen keto idep ceninge Bapa ngastawayang pejalan ceninge dumadak dumadik cening rahayu, reng ejak dua. Bapa apang tusing linyok teken semayane ane malu Dewi Tara serahang Bapa teken I Sugriwa adin ceninge. Ane jani sangkaning cening lega nyerahang teken adin ceninge, dahat mautama papineh ceninge. Tresnane manyama kukuh teken brata yasa buina I Sugriwa serahin I Dewa Goa Kiskendane anggen puri. Buka cening sang Sugriwa apang sida nginutin kayun Belin I Dewane ngelarang brata mati raga. Eda cening engsap teken tresna, asih belin I Dewane, mani puan yen ada anak ngidih tulung teken I dewa ajak dadua apang I Dewa sayaga ngiringang.\n* Pupulan Satwa Bali olih I Ketut Keriana, M.p.d\nKaposting olih bliyanbelog ring 5:03 PM


Nahum 1 (BALI)\n1Puniki sabda ngeniang kota Niniwe, inggih punika wahyu sane kakantenin antuk Dane Nahum saking Elkos.\n2Ida Sang Hyang Widi Wasa nenten ledang yen wenten sane nyamenin Ida, tur Ida nyisipang anake sane nglawan Ida. Sajeroning pidukan Idane, Ida nibakang pangwales ring anake punika.\n3Ida Sang Hyang Widi Wasa nentenja gelis duka, nanging Ida maha kuasa tur Ida tan manggayang jadmane sane dursila tan keni pasisip. Dijaja Ida Sang Hyang Widi Wasa mamargi, irika wenten angin ribut. Guleme punika tanja tios ring abune sane malepuk malantaran cokor Idane.\n4Ida mrentahang segarane, tur segarane punika raris tuh. Ida sane ngawinang tukade pada tuh. Tegal-tegale ring Basan dados tuh, Gunung Karmele magentos dados marupa soklat, tur sekar-sekare ring Libanon pada layu.\n5Ring ayun Ida Sang Hyang Widi Wasa gunung-gununge pada magejeran, tur bukit-bukite dados enceh. Tanahe magenjongan rikala Ida rauh, tur jagat lan rakyatnyane makasami pada ngetor.\n6Sirake sane nyidayang kantun urip, yening Ida Sang Hyang Widi Wasa duka! Sirake sane jaga nyidayang urip rikalaning dukan Idane angarab-arab? Ida mriokang bendun Idane sane murub, tur batu-batune nyag dados abu ring ajeng Idane.\n7Ida Sang Hyang Widi Wasa maraga becik. Ida nyayubin parakaulan Idane ring masa kamewehane, tur miara anake sane mawali tangkil ring Ida.\n8Sakadi blabare ageng sane mamuuk, Ida ngenyagang meseh-meseh Idane, tur Ida ngamedalang anake sane purun nglawan Ida.\n9Napike awinanipun ragane saigum jaga nglawan Ida Sang Hyang Widi Wasa? Ida pacang ngenyagang ragane. Wantah apisan kewanten anake mrasidayang nglawan Ida.\n10Sakadi bun duine miwah sumine sane tuh, ragane pacang kabasmi.\n11Ih Niniwe, uli tengah ibane lakar metu jlema aukud ane setata ngreka kacorahan tur ngrincikang daya buat nglawan Ida Sang Hyang Widi Wasa.\n12Ida Sang Hyang Widi Wasa ngandika ring kaulan Idane bangsa Israel sapuniki: “Yadiastuja bangsa Asure ento siteng tur ajaka liu, nanging ia lakar kanyagang kanti telah. Ih parakaulan Ulune, Ulun suba nibakang kasangsaran teken kita nanging Ulun tusing lakar buin ngae ane buka keto marep teken kita.\n13Ane jani Ulun lakar nyuudang kakuatan Asure nindes kita, tur lakar ngetep ante-antene ane negul kita.”\n14Puniki pawarah Ida Sang Hyang Widi Wasa ngeniang indik bangsa Asure: “Ia tusing lakar ngelah katurunan ane lakar nutugang adanne. Ulun lakar ngenyagang arca-arca ane di tengah puran dewa-dewanne. Ulun lakar nyediang kuburan pabuat bangsa Asure, sawireh ia tusing pantes enu idup.”\n15Indayangja cingakin, punika wenten utusan sane rauh saking gunung-gununge makta orti sane becik. Ipun sedek kantun ring margi, buat ngortiang kamenangan. Ih bangsa Yehuda, marerainan tur taurja sesangin semetone ring Ida Sang Hyang Widi Wasa. Anake sane jaat nenten pacang malih ngebug jagat semetone. Ipun sampun kasirnayang kantos basmi kerta.


PURWAKANING DADI 47 BAN - Sasampune punika Dane Yusup - Bible Search\nPURWAKANING DADI 46 PURWAKANING DADI 48\nPURWAKANING DADI 47\n1Sasampune punika Dane Yusup raris tangkil ring ida sang prabu, matur piuning kadi asapuniki: “Mungguing bapan titiange, miwah nyama-nyamaan titiange, kambing miwah biri-birin ipune, banteng miwah sakancan paderbean ipune, sampun rauh saking tanah Kanaan. Sane mangkin ipun sareng sami wenten ring tanah Gosen.” 2Saking pantaran semeton danene, wenten limang diri sane kajak sareng-sareng nangkil ring ajeng ida sang prabu. 3Ida sang prabu tumuli mataken ring parasemeton Dane Yusup punika: “Apake geginan pamane?”\nAtur dane ring ida sang prabu: “Inggih ratu sang prabu, mungguing pakaryan titiang paraparekan druene, mula wantah ngangenang biri-biri, yadian titiang sareng sami, pingkalih paraleluur titiange.” 4Malih dane matur ring ida sang prabu: “Titiang sareng sami rauh mriki, gumanti praya madunungan ring jagate iriki, santukan sampun tan wenten malih tegalan madaging padang pabuat ingon-ingon parakaulan palungguh iratu puniki, santukan sayahe kalintang ageng ring tanah Kanaan. Duaning punika sane mangkin lugrainja paraparekan palungguh iratune madunungan ring tanah Gosen.” 5Ida sang prabu raris ngandika ring Dane Yusup: “Bapan pamane muah nyama-nyamaan pamane suba teked dini. 6Tanah Mesire ento ia ane ngelahang. Depang suba ia ajaka makejang nongos di tanah Gosen, tongose ane paling melaha di gumine ene. Buina yen ada ane kencak di pantarannyane, dadiangja ia pangawas ingon-ingon gelahe.”\n7Dane Yusup taler ngajak Dane Yakub, ajin danene, tangkil ring ajeng ida sang prabu. Dane Yakub tumuli nunasang ida sang prabu merta. 8Sasampune punika ida sang prabu raris mataken ring Dane Yakub: “Suba kudang tiban umur kakine jani?”\n9Atur Dane Yakub ring ida sang prabu, sapuniki: “Titiang urip nglelana ring jagate sampun satus tigang dasa warsa suenipun. Tuuh titiange kalintang cutet, tur kaon pisan, nenten sakadi tuuh leluur titiange sane taler nglelana ring jagate.” 10Dane Yakub tumuli nunasang ida sang prabu merta. Sasampune punika dane raris mapamit saking ajeng ida sang prabu. 11Dane Yusup raris ngaturin aji miwah semeton-semeton danene genah buat jenek malinggih ring tanah Mesir makadados druen dane sareng sami, inggih punika genah sane pinih becika ring jagate punika, sane nampek ring kota Rameses, sakadi sane sampun kapituduhang antuk ida sang prabu. 12Irika Dane Yusup nyawisang pangan kinum pabuat aji, semeton-semeton miwah sakulawargan ajin danene, kantos rauh ring sane pinih alit.\nPaindikan sane kamargiang antuk Dane Yusup\n13Ring sawewidangan jagate irika nenten wenten pangan, santukan sayahe banget pisan. Kantos sadaging jagat Mesir miwah Kanaane sami pada lesu nandang seduk. 14Irika Dane Yusup munduhang saananing jinah panumbas gandume tumuli katurang ka purin ida sang prabu. 15Sasampun telas jinahe ring tanah Mesir miwah ring tanah Kanaan raris sawatek wong Mesire nangkil ring Dane Yusup, sarwi matur: “Icenja titiang pangan, mangda sampunang titiang kantos padem ring ajeng palungguh iratu. Santukan titiang nenten kantun maderbe jinah.”\n16Pasaur Dane Yusup: “Yening jerone tusing ngelah pipis, serahangja ubuh-ubuhan jerone. Tiang lakar maang jerone pangan, makadadi purup ubuhan jerone ento.” 17Ipun sareng sami raris ngaturang ubuh-ubuhanipune ring Dane Yusup, tur Dane Yusup raris maicayang pangan ring ipun, makadados purup kuda, kambing miwah biri-biri, banteng miwah keledae. Kenginan ipun sareng sami pada kicen pangan ring taun punika makadados purup ingon-ingonnyane.\n18Sasampun taune punika lintang, ring taun sane kaping kalih, ipun sareng sami malih rauh tangkil ring dane, sarwi matur sapuniki: “Tan wenten paindikan sane nyandang singidang titiang ring ajeng palungguh iratu. Sasampun jinah titiange telas, miwah ingon-ingon titiange sampun dados druen palungguh iratu, tan wenten malih sane nyandang aturang titiang ring ajeng palungguh iratu, sajawining dewek miwah tanah titiange. 19Sampunangja banggayanga titiang kantos padem. Sampunangja banggayanga tanah titiange kantos tuh latuh. Ledang palungguh iratu numbas sikian titiange miwah tanah titiange, makadados purup pangan, tur titiang sareng sami miwah tanah titiange dados druen ida sang prabu. Icenja titiang gandum mangda titiang sareng sami prasida urip, tur icen taler titiang winih sane jaga tandur titiang ring tanah titiange.”\n20Dane Yusup raris numbas sawatek tanah wong Mesire, pabuat ida sang prabu, santukan sawatek wong Mesire punika ngadol tegal ipune suang-suang, sawetning sayahe punika kalintang ageng. Kadi asapunika indikipun jagate punika dados druen ida sang prabu. 21Tur rakyate irika, ring sawewidangan jagat Mesire, makasami kadadosang panjak, saking tanggun jagate sane asiki kantos rauh ring tanggunnyane sane lianan. 22Wantah tanah parapanditane sane nenten katumbas, santukan parapandita punika polih laba saking ida sang prabu. Punika awinanipun parapanditane punika nenten ngadol tanahnyane. 23Dane Yusup raris ngandika ring rakyate punika: “Di dinane ene jerone muah tanah jerone suba beli tiang dadi druen ida sang prabu. Ane jani jerone baang tiang bibit, apanga pula jerone di tanahe ento. 24Unduk pamuponnyane, apahliman patut aturang jerone teken ida sang prabu, tur ane petang pahan ento anggon bibit muah pangupa jiwan jerone muah kulawargan jerone.”\n25Ipun sareng sami raris matur: “Palungguh iratu sampun ngluputang urip titiange sareng sami. Yening palungguh iratu ledang, banggayang titiang dados druen ida sang prabu.” 26Indike punika kadadosang uger-uger antuk Dane Yusup, ngeniang indik tanah-tanahe ring Mesir, kantos rauh mangkin. Inggih punika, apahliman saking pamupon tanahe punika dados druen ida sang prabu. Wantah tanah panditane kewanten sane nenten dados druen ida sang prabu.\nIndik Dane Yakub, rikalaning dane makire seda\n27Wong Israele jenek malinggih ring tanah Mesir, inggih punika ring tanah Gosen. Irika dane pada dados sugih tur maputra maputu kalintang akeh. 28Ring tanah Mesir Dane Yakub nyeneng pitulas taun, tur yusan danene ngantos satus petang dasa pitu taun. 29Ritatkala sampun nampek panemayan Dane Yakub pacang seda, dane raris ngesengin Dane Yusup okan danene, sarwi kapangandikain sapuniki: “Yening cening tresna teken bapa, mai pejang liman ceninge dini di bongkol paan bapane, tur masumpahja, mungguing cening tusing lakar nanem bapa dini di Mesir. 30Bapa edot matanem sig tongos paraleluur bapane. Sawireh keto abaja bapa uli Mesir, tur tanemja bapa sig tongos danene.”\nDane Yusup raris matur: “Inggih tiang pacang sairing ring sapangandikan aji punika.”\n31Dane Yakub tumuli ngandika: “Masumpahja cening teken bapa.” Irika Dane Yusup raris masumpah. Wusan punika Dane Yakub tumuli sumungkem ngaturang panyuksma ring pamereman danene.


Bilangan 10 (BALI)\n1Ida Sang Hyang Widi Wasa ngandika ring Dane Musa, kadi asapuniki:\n2“Ngaeja trompet ane malakar aji perak matoktok dadua. Trompete ento anggon ngaukin rakyate apanga mapunduh, wiadin anggon nunden rakyate majalan.\n3Yening trompete makadadua ento kamunyiang ngalad, ento marti rakyate apanga teka mapunduh sig kitane di arepan gapuran Kemah Linggih Ulune.\n4Nanging yening tuah abesik trompete kamunyiang, tuah parapamimpin sukune dogen ane patut teka mapunduh di arepan kitane.\n5Yening munyin trompete pegat-pegat, ento marti suku-suku ane makemah di sisi kangin ane patut majalan.\n6Yening dikaping pindone munyin trompet-trompete pegat-pegat, ento marti suku-suku ane di sisi kelod ane patut majalan. Dadinne, munyin trompete ane pegat-pegat ento marti mrentahang rakyate apanga majalan.\n7Nanging yening anggon ngaukin rakyat apanga mapunduh, trompete ento patut kamunyiang ngalad.\n8Ane patut ngupin trompete ento tuah parapandita, pianak-pianak Harune dogen. Pidabdabe tenenan patut katinutin ngantos salawas-lawasne.\n9Yening kita nuju masiat di gumin kitane, buat nindihin gumin kitane marep teken musuh ane ngebug kita, munyiangja trompete ento makadadi tanda mapunduh di pasiatan. Ditu Ulun, Sang Hyang Widi Wasa, Widin kitane, lakar mapaica pitulungan muah ngrahayuang kita uli musuh-musuh kitane.\n10Aketo masih dikalane kitane maliang-liang, nah ento di nujune ada rerainan tanggal apisan, muah rerainan ane lenan manut sopacaraning agama. Kita patut ngupin trompete ento, dikalan kitane ngaturang aturan maborbor muah aturan karahayuan teken Ulun. Ditu Ulun lakar mapaica pitulungan teken kita. Ulun ene Ida Sang Hyang Widi Wasa, Widin kitane.”\n11Ring taun sane kaping kalih, sasampun bangsa Israele kesah saking jagat Mesir, nuju tanggal kalih sasih sane kaping kalih, megane sane ring duur Kemah Linggih Ida Sang Hyang Widi Wasa, tumuli munggah.\n12Irika bangsa Israele tumuli ngawitin mamargi medal saking tegal melakang Sinaine. Rikala sampun rauh ring tegal melakang Parane, megane punika tumuli mararian.\n13Bangsa Israel ngawitin mamargi satinut ring titah Ida Sang Hyang Widi Wasa sane karauhang malantaran Dane Musa.\n14Sabilang ipun mamargi manut rerodan sane sampun kapastiang. Sane mamargi pinih riin inggih punika suku sane kapimpin antuk panji-panji suku Yehudane. Pamarginnyane mapanta-panta, kapimpin antuk Dane Nahason okan Dane Aminadab.\n15Barisan suku Isakare kapimpin antuk Dane Netaneel okan Dane Suar,\n16miwah barisan suku Sebulone kapimpin antuk Dane Eliab okan Dane Helon.\n17Sasampune punika Kemah Linggih Ida Sang Hyang Widi Wasa tumuli kelus, tur palingsehan Dane Gerson miwah Dane Merari sane patut negen Kemahe punika, raris mamargi.\n18Ring ungkurnyane raris mamargi pasukan sane kapimpin antuk panji-panji suku Rubene. Pamarginnyane mapanta-panta, kapimpin antuk Dane Elisur okan Dane Sedeur.\n19Barisan suku Simeone kapimpin antuk Dane Selumiel okan Dane Surisadai,\n20miwah barisan suku Gade kapimpin antuk Dane Eliasap okan Dane Rehuel.\n21Sasampune punika suku Lewi sane saking palingsehan Dane Kehat raris mamargi, saha mamuat barang-barang sane suci. Ritatkala palingsehan Dane Kehat punika rauh ring genahe makolem, Kemah Linggih Ida Sang Hyang Widi Wasa, sampun puput malih kadegang.\n22Wusan punika, raris mamargi pasukan sane kapimpin antuk panji-panji suku Epraime mapanta-panta kapimpin antuk Dane Elisama, okan Dane Amihud.\n23Barisan suku Manasene kapimpin antuk Dane Gamaliel okan Dane Pedasur,\n24miwah pasukan suku Benyamine kapimpin antuk Dane Abidan, okan Dane Gideoni.\n25Pamuputipun pasukan sane kapimpin antuk panji-panji suku Dane raris mamargi. Pasukane punika makadados pajagan ring ungkur pasamuane makasami. Pamarginnyane mapanta-panta, kapimpin antuk Dane Ahieser, okan Dane Amisadai.\n26Barisan suku Asere, kapimpin antuk Dane Pagiel okan Dane Okran,\n27miwah pasukan suku Naptaline, kapimpin antuk Dane Ahira okan Dane Enan.\n28Kadi asapunika rerodan pasukane, mamargi mapanta-panta, nyabran wong Israele jaga magingsir.\n29Dane Musa tumuli mabaos ring ipen danene, Dane Hobab okan Dane Rehuel wong Midiane punika, sapuniki: “Sane mangkin tiang jaga mamargi ka genah sane jaga kapaicayang ring tiang anut ring sabdan Ida Sang Hyang Widi Wasa. Ida Sang Hyang Widi Wasa sampun majanji, mungguing Ida jaga nadosang bangsa Israele bangsa sane gemuh landuh. Duaning punika ngiringja sareng-sareng ring tiang, irika semeton jaga ngrasayang jagat sane gemuh landuh sareng-sareng ring tiang.”\n30Pasaur Dane Hobab asapuniki: “Inggih tiang suksma pisan ring pakayunan semetone punika. Sakewanten tiang meled pisan jaga mawali ka genah palekadan tiange.”\n31Atur Dane Musa: “Sampunangja tilarina tiang. Semeton sane dados panuntun pamargin tiange, santukan semeton sane uning ring dija genahe sane becik buat nyujukang kemah ring tegal melakange.\n32Yening semeton ledang nyarengin tiang, tiang jaga ngedum ring semeton mertan Ida Sang Hyang Widi Wasa sane kapaicayang ring tiang sareng sami.”\n33Sasampune bangsa Israel kesah saking Sinai, gununge sane suci punika, ipun mamargi tigang rahina suenipun. Peti Prajanjian Ida Sang Hyang Widi Wasa setata mamargi ring arepanipune, buat ngrereh genah nyujukang pakemahannyane.\n34Sakantun ipun magingsir-gingsir makemah ring genahe asiki ka genahe sane lianan, megan Ida Sang Hyang Widi Wasa setata wenten ring duuripune rikalaning rahina.\n35Nyabran Peti Prajanjiane punika jaga kabakta magingsir, Dane Musa setata matur sapuniki: “Duh Ratu Sang Hyang Widi Wasa ledang Palungguh IRatu matangi. Sambragangja meseh-meseh druene, mangda jadmane sane geting ring Palungguh IRatu sami pada kapilayu.”\n36Tur sabilang Peti Prajanjiane punika mararian, Dane Musa matur sapuniki: “Duh Ratu Sang Hyang Widi Wasa, ledang Palungguh IRatu mawali ring kulawargan Israele sane panyiuan puniki.”


Sastra Bali Modern: Sejarah Aksara Bali\nSejarah aksara Bali ten prasida lempas ring aksara saking India, santukan panglimbakan Agama Hindu lan Budha ring panegara Indonesia, taler rauh ring Bali kasarengengin antuk basa miwah aksaranyane. Ring panegara India wenten aksara sane kawastanin aksara Karosti, saking aksara Karosti punika nglimbakan dados aksara Brahmi. Mawit saking aksara Brahmi punika nglimbakan dados aksara Dewanagari miwah aksara aksara Palawa. Aksara Dewanagari kaanggen ring India Utara, sajeroning nyurat basa Sansekerta, aksara Palawa kaanggen ring India selatan sejeroning nyurat bahasa Palawa.\nPanglimbakan aksara Dewanagari miwah palawa ring Indonesia nganutin panglimbakan Agama Hindu miwah Agama Budha. Mawit saking panglimbakan aksara Dewanagari miwah palawa punika mewetu wenten aksara kawi utawi aksara Indonesia Kuno. Saking aksara kawi puniki kasuwenan suen raris mauwah dados aksara jawi miwah aksara Bali taler dados aksara sane tiosang sane mangkin wenten ring Indonesia. Punika cihnayang silih tunggil kekeniang ring Kutai (Kalimantan Timur), sajeroning yupa sane madaging sesuratan Dewanagari.\nRing Bali panglimbakan aksara dewanagari miwah aksara palawa kekeniang ring pura Nataran sasih pejeng, kecamatan Tampak Siring, kabupaten Gianyar. Ring pura Penataran sasih kekeniang stupa-stupa kecil sane madaging cap antuk tanah legit, sajeroning cap-cap punika madaging sesuratan aksara sane kawastanin aksara Pradewanegari utawi Siddhamantra. Sesuratan punika kaanggen nyuratang mantra Budha Tathagata, panglimbakan selanturnyane ring pura Blanjong Sanur, wenten kekeniang tugu peringatan Raja Sri kesari Warmadewa, sane madaging sesuratan aksara Dewanagari miwah aksara Bali Kona. Aksara Dewanagari kaanggen nyurat basa Bali kuno, aksara Bali kaanggen nyurat basa Sansekerta.\nAksara selanturnyane sane nglimbakan wantah aksara palawa, punika cihnanyane kekeniang sesuratan aksara Palawa sane kawastanin aksara semi palawa, mawit saking aksara semi Palawa punika raris nglimbakan wangunyane dados aksara Kediri kwadrat minakadinyane wenten kekeniang ring pura Bale Agung Sembirang. Wangun aksara Bali gumanti bunteran, punika wantah cihnanyane panglimbakan aksara Dewanagari sajeroning panglimbakan aksara Bali minakadi wangun aksara a kara , masaih pisan ring aksara dewanagari.\nKaketus saking: buku pudaksari bahasa Bali\nDiposting oleh Sastra Bali Modern di 18.34